Tak perlu ubah takwim sekolah, PdPR kaedah terbaik semasa pandemik, kata pakar

Sistem pendidikan negara menyaksikan perubahan besar setelah setahun pandemik Covid-19 melanda negara tahun lepas apabila penutupan sekolah memaksa guru, murid, dan ibu bapa mengadaptasi kepada persekitaran baru menerusi sesi pengajaran dan pembelajaran di rumah (PdPR).Namun bukan sahaja kaedah PdPR yang berubah, bahkan kalendar atau takwim juga terkesan dengan penutupan sekolah yang dilaksanakan beberapa kali berikutan perintah kawalan pergerakan (PKP) sehingga mengganggu takwim kebiasaannya.Bekas ketua pengarah pelajaran, Alimuddin Mohd Dom berkata, penetapan sesi persekolahan bergantung kepada dua perkara besar.“Pertamanya, peperiksaan. Dahulu, semua jenis peperiksaan dibuat hujung tahun semasa cuti persekolahan. Ini kerana pihak sekolah memerlukan tempat mengadakan peperiksaan. Maknanya bila pelajar bercuti, ada ruang untuk peperiksaan berjalan,” katanya kepada MalaysiaNow.Menurut Alimuddin, faktor kedua, ialah cuaca setempat dan Malaysia kebiasaannya dilanda monsun, hujan lebat dan banjir pada hujung tahun, yang merasionalkan cuti persekolahan pada hujung tahun.Namun katanya, ia juga mula berubah sejak tahun-tahun kebelakangan ini apabila banjir kerap berlaku secara tidak menentu.“Perubahan ini agak besar kerana kita ikut sistem lama sejak sebelum merdeka lagi. Sudah tentu banyak perkara perlu difikirkan terutama soal peperiksaan.“Pandangan daripada Majlis Peperiksaan Malaysia, NGO, orang ramai, malah daripada guru-guru sendiri perlu diperoleh sebelum menentukan kelebihan atau kekurangan perubahan takwim ini,” tambahnya.Umumnya, setiap tahun takwim sekolah akan bermula pada Januari dan akan tamat pada November.Selain itu, Sijil Pelajaran Malaysia (SPM) 2020 yang kebiasaannya berjalan pada hujung tahun dijalankan secara berperingkat. Ujian lisan berlangsung pada tahun sama, namun ujian bertulis berlangsung pada Februari dan Mac tahun ini.Contoh lain ialah pembukaan sekolah yang dijadualkan secara berperingkat pada 1 September ini mengikut fasa Pelan Pemulihan Negara (PPN) ditangguhkan berikutan situasi Covid-19 yang masih belum reda.Keadaan itu memaksa rakyat dan kerajaan Malaysia untuk kembali memikirkan strategi dan adaptasi yang sesuai berhubung takwim sekolah tahunan.Ini kerana, sekiranya situasi Covid pada tahun depan memaksa sekolah dibuka lewat dari Januari seperti kebiasaan, ia juga akan berakhir dengan lebih lewat, dan berkemungkinan terlajak sehingga ke tahun depan.Murid yang memulakan darjah 1 pada bulan Mac 2022 contohnya mungkin hanya akan menamatkan darjah itu pada tahun 2023.Mungkin negara terpaksa mengikuti takwim seperti negara Eropah yang tidak bermula pada Januari.Menurut data Tabung Kanak-Kanak Pertubuhan Bangsa-Bangsa Bersatu (Unicef), sehingga Mac tahun ini, 168 juta kanak-kanak di seluruh dunia terkesan apabila sekolah mereka ditutup hampir setahun gara-gara perintah berkurung.214 juta kanak-kanak terlepas tiga perempat sesi pembelajaran secara bersemuka.Sementara bagi pakar pendidikan daripada Universiti Kebangsaan Malaysia Azlin Norhaini Mansor, sekarang bukan masa yang sesuai untuk mengubah takwim sekolah.“Terlalu banyak perubahan atau ketidaktentuan yang berlaku di luar kawalan seperti pergolakan politik, ketidakstabilan ekonomi dan pandemik yang memaksa rakyat mengubahsuai kehidupan mereka.“Maka sebaiknya kita minimakan sebarang perubahan lain,” katanya kepada MalaysiaNow.Beliau menyarankan supaya takwim sekolah dikekalkan seperti sedia ada, dan menggesa murid, guru dan ibu bapa untuk bersedia dengan hakikat bahawa kaedah pembelajaran terbaik dan paling selamat buat masa ini ialah PdPR.Ujarnya, mereka perlu teruskan dan bertahan dengan PdPR sehingga pandemik Covid-19 dapat ditangani.“KPM perlu utamakan Tingkatan 5 dan 6 sebaik sahaja keadaan sesuai untuk pembelajaran bersemuka.  Dan anjakkan tarikh SPM seperti tahun 2020, sekiranya perlu, tetapi waijb ditambahbaik  pelaksanaannya dengan mengambil kira kelemahan dahulu.“Pada masa sama, semua pihak perlu cakna tentang ‘lost generation’ yang berada di sekolah dan institusi pengajian tinggi yang mana guru, masyarakat dan majikan perlu memikirkan kaedah terbaik untuk membantu mereka, mungkin dengan memberikan kelas tambahan, latihan dan bimbingan.”Katanya, apa yang boleh dibuat pada masa akan datang ialah pengenalan sistem semester di peringkat sekolah yang mana setiap semester berlangsung selama lima bulan dengan cuti sekolah ditetapkan antara semester.“Perancangan untuk berubah kepada system semester perlu dibuat dengan teliti dan terperinci.“Mungkin aspek kandungan, jenis dan kandungan subjek yang ditawarkan boleh  disusun semula mengikut kesesuaian dan kesediaan murid.”Azlin yang juga pengerusi Pusat Kajian Kepimpinan dan Polisi Pendidikan UKM itu menambah, menerusi sistem semester aspek penilaian murid boleh dibuat setiap akhir semester dan bukan pada penghujung takwim sekolah seperti kebiasaan.“Ia penting bagi membolehkan intervensi yang berkesan dijalankan. Manakala peperiksaan SPM boleh diambil secara berperingkat yang mana sebahagian subjek diambil semasa di Tingkatan 4, dan sebahagian lagi di Tingkatan 5.“Sistem semester dijangka lebih anjal dan mudah dibuat intervensi apabila berlaku musibah yang berpanjangan seperti pandemik, banjir, dan jerebu, yang memerlukan sekolah ditutup pada jangka masa yang lama,” katanya.


Arahan bayar kepada pesawah bukan untuk roboh empayar Syed Mokhtar, kata PM

Perdana Menteri Anwar Ibrahim menafikan dakwaan beliau hendak merobohkan empayar perniagaan Syed Mokhtar Al-Bukhary, susulan arahannya supaya Padiberas Nasional Berhad (Bernas) membayar RM10 juta  bulan ini dan RM50 juta pada tahun depan kepada pesawah miskin.
Dalam sidang medianya hari ini, Anwar yang juga menteri kewangan berkata keputusan itu diambil selepas berunding dengan Syed Mokhtar, menafikan dakwaan yang mengatakan langkah itu bertujuan untuk merobohkan empayar tokoh korporat itu.
Jelasnya, isu monopoli import beras yang dikuasai tokoh konglomerat yang dibangkitkan beliau adalah berniat bagi membantu pesawah dan ia bukan keputusan mudah kerana berdepan dengan konglomerat yang keuntungannya berbilion ringgit.
"Saya tidak ambil keputusan tanpa berunding. Saya kenal dia dan saya tahu dia syarikat besar, bukan maksud saya nak robohkan empayar dia tetapi saya kata buatlah keuntungan dan saya beri jaminan mana-mana pelabuhan di Tanjung Pelepas yang saya akan arahkan Kementerian Pengangkutan dan Kementerian Kewangan (MOF) akan cari jalan bantu supaya dapat diperbaiki dan ditambak," kata beliau.
"Berkenaan Bernas dan Syed Mokhtar, saya telah adakan perbincangan dengan beliau sebelum memberikan arahan kepada Bernas untuk membayar sebanyak RM10 juta bulan ini dan RM50 juta tahun hadapan kepada pesawah miskin dan melarat," katanya.
Pada Isnin, Ketua Perikatan Nasional Kedah Muhammad Sanusi Md Nor mempersoalkan tindakan Anwar kerana hanya menegur Syed Mokthar berbanding tokoh korporat terkaya di Malaysia yang lain dan mendakwa ia adalah kerana beliau adalah seorang Melayu dan mudah dibuli.
Pengerusi Perikatan Nasional Kedah itu turut mempersoalkan mengapa Anwar atau kerajaan tidak mencari individu terkaya lain di Malaysia memandangkan Syed Mokhtar hanya berada di tangga belasan senarai orang paling kaya di negara. Pada masa sama, Anwar turut memberi amaran kepada Muhyiddin Yassin yang mencabar kerajaan supaya membuktikan salah laku berhubung perbelanjaan "RM600 bilion" yang dikaitkan dengan bekas Perdana Menteri itu ketika beliau mentadbir negara.
Menurut Anwar, selepas diteliti, sejumlah besar wang tersebut adalah dari KWSP dan moratorium bank.
"Justeru, kepada Muhyiddin, jangan cabar kerajaan kerana ada beberapa peraturan dan prosedur yang tidak dipatuhi serta ada beberapa syarikat berkepentingan melibatkan keluarga turut terpalit," katanya.
Selain itu, Anwar berkata, projek tebatan banjir yang mana RM7 bilion daripada RM15 bilion sudah diluluskan kerajaan sebelum ini akan disemak kerana ia diluluskan tanpa proses mengikut peraturan.
"Saya akan pastikan perkara tersebut tidak diteruskan supaya prinsip ketelusan serta peraturan dipatuhi," tambahnya.


Muhyiddin mengadap Agong di Istana Negara

Perdana Menteri Muhyiddin Yassin tiba di Istana Negara hari ini bagi mengadap Yang di-Pertuan Agong Sultan Abdullah.Kenderaan rasmi Muhyiddin dilihat memasuki pintu utama Istana Negara pada 7.50 pagi.Secara kebiasaannya, Muhyiddin selaku perdana menteri akan mengadap Sultan Abdullah sebelum mesyuarat Kabinet berlangsung pada Rabu, bagi menyembah maklum perkembangan pentadbiran negara.Difahamkan, Yang di-Pertuan Agong dijadual menerima menghadap ketua-ketua parti politik negara, termasuk Muhyiddin selaku Presiden Bersatu, secara berasingan bermula hari ini.Pada 8.56 pagi, kenderaan rasmi Muhyiddin dilihat beredar meninggalkan Istana Negara, selepas selesai sesi menghadap Yang di-Pertuan Agong.


Hakim kecewa terpaksa tangguh kes rasuah Bung Moktar, isteri

Hakim Mahkamah Sesyen yang mendengar kes rasuah Bung Moktar Radin dan isterinya, Zizie Ezette A Samad kecewa kerana terpaksa melapangkan perbicaraan kes itu yang sepatutnya bersambung minggu ini, berikutan ahli Parlimen Kinabatangan itu perlu menghadiri sidang Dewan Undangan Negeri (DUN) Sabah.Hakim Rozina Ayob turut menegur tindakan peguam Bung Moktar yang juga timbalan ketua Menteri Sabah, lewat menghantar surat kepada mahkamah iaitu pada 17 Disember lepas, bagi memohon perbicaraan yang ditetapkan pada hari ini sehingga 24 Disember dilapangkan.“Saya amat kecewa, saya pasti kamu sudah mengetahui jadual persidangan DUN Sabah lebih awal, saya rasa 14 hari sebelum persidangan? Pendakwaan sudah menyemak prosedur DUN Sabah, apa kehendaknya? Jadi saya pasti sudah tahu lebih awal, kenapa saat akhir pada 17 Disember baru (surat) dikemukakan?“Kalau sememangnya tidak boleh nak jalankan kes ini, sekurang-kurangnya saya boleh panggil kes lain untuk didengar, jadi sekarang kamu telah membuang masa saya sepanjang minggu,” katanya.Hari ini sepatutnya ditetapkan untuk pihak pembelaan menyambung soal balas saksi pendakwaan kesembilan, pegawai khas bekas pengerusi Felcra Nazrul Aswad.Peguam K Kumaraendran yang mewakili Zizie Ezette kemudian berkata pihaknya mengambil tanggungjawab penuh terhadap teguran itu dan memohon maaf kepada Rozina bagi pihak peguam bela Bung Moktar, M. Athimulan, yang tidak dapat hadir ke mahkamah hari ini.Zizie Ezette dan seorang lagi peguam Bung Moktar, Ridha Abdah Subri hadir ke mahkamah.Jelas Kumaraendran, pihak pembelaan dimaklumkan bahawa Bung Moktar yang juga ahli Dewan Undangan Lamag mendapat pemakluman pada saat akhir bahawa beliau perlu menjawab beberapa soalan di DUN.“Sekurang-kurangnya beri kami pemberitahuan sementara yang kamu mungkin tidak dapat hadir kerana apa pun alasan atau mesyuarat ini (DUN), jadi saya tidak mahu perkara seperti ini berlaku lagi pada saat akhir. Kalau tidak, saya dah boleh isi dengan kes-kes lain yang memang ada yang belum selesai, bukan hanya kes kamu yang harus saya dengar, ada perkara kepentingan awam lain yang harus saya dengar. Sebagai pegawai mahkamah, saya pasti kamu mengetahui amalan mahkamah.“Saya terpaksa memberi penangguhan kerana kita tidak boleh meneruskan (kes) tanpa kehadirannya kerana ini kes jenayah dan saksi berikutnya adalah saksi penting.“Walaupun peruntukan undang-undang ada yang membenarkan kita untuk meneruskan kes (tanpa kehadiran tertuduh) tetapi untuk keadilan dalam hal ini, saya pertimbangkan semua tarikh yang dipohon (untuk dilapangkan) dibenarkan yang mana mahkamah terpaksa menjadual semula (perbicaraan) ke tarikh lain,” kata Rozina.Timbalan Pendakwa Raya Siti Noor Hafizan Zakaria turut memaklumkan kepada mahkamah bahawa pendakwaan akan mengemukakan 17 saksi pendakwaan lagi selepas saksi pendakwaan kesembilan selesai memberi keterangan.Rozina menangguhkan perbicaraan kes itu sehingga 11 Januari ini dan meminta pihak pembelaan mengemukakan tarikh persidangan DUN Sabah yang lengkap bagi memudahkan mahkamah menjadual semula tarikh-tarikh lain perbicaraan kes itu.“Pada 11 Januari, (pihak pembelaan) sila sahkan mengenai tarikh yang ditetapkan sebab saya tak nak dapat surat seperti ini yang menyatakan terpaksa bersidang, ia tidak elok kerana kedua-duanya (kes mahkamah dan DUN) adalah kepentingan awam dan kedua-duanya penting di sisi rakyat,” katanya.Pada 3 Mei tahun lepas, Bung Moktar, 60, mengaku tidak bersalah atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar yang merupakan pengerusi bukan eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie Ezette di Public Bank cawangan Taman Melawati di sini antara 12.30 tengah hari dan 5 petang, 12 Jun 2015.Beliau juga mengaku tidak bersalah menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie Izette atas sebab yang sama.Kesalahan tersebut didakwa dilakukan di tempat yang sama pada 19 Jun 2015.Zizie Ezette juga mengaku tidak bersalah atas tiga kesalahan bersubahat dengan suaminya berhubung perkara yang sama, di tempat, tarikh dan masa yang sama.


8 cap jari berjaya ditimbulkan di rumah penginapan Nora Anne

Mahkamah Koroner Seremban hari ini diberitahu 8 kesan cap jari berjaya ditimbulkan unit Foto dan Cap Jari, Ibu Pejabat Polis Daerah (IPD) Nilai dari sebelah tepi tingkap di bahagian bawah villa penginapan Nora Anne Quoirin pada malam kehilangannya, 4 Ogos 2019.ACP Wan Rukman Wan Hassan, 55, yang kini bertugas sebagai Pegawai Perancangan Strategik, Jabatan Siasatan Jenayah (JSJ), Bukit Aman berkata susulan itu 20 sampel cap jari diambil daripada ahli keluarga pengurus The Dusun Resort Haanim Ahmed Bamadhaj, pekerja dan bekas pekerja resort itu serta ahli keluarga remaja perempuan warga Ireland-Perancis itu, untuk dibuat perbandingan.Wan Rukman, saksi ke-11 prosiding inkues mencari punca kematian remaja itu berkata sampel yang diambil termasuk kesan cap jari yang berjaya ditimbulkan dihantar ke Bukit Aman untuk dianalisis dan dipadankan.“Hasilnya, 4 daripada (8 kesan cap jari) tidak cukup sifat dan tidak boleh dibuat perbandingan (manakala) 4 cukup sifat dan satu daripada sampel cap jari dari tingkap bersepadanan dengan milik ibu kepada orang hilang,” katanya ketika memberi keterangan pada prosiding di hadapan Koroner Maimoonah Aid yang masuk hari ke-7 hari ini.Wan Rukman yang ketika kejadian merupakan Ketua Jabatan Siasatan Jenayah (JSJ) Ibu Pejabat Polis Kontinjen (IPK) Negeri Sembilan, berkata keputusan berkaitan kesan cap jari dimaklumkan kepadanya 2 hari selepas Nora Anne dilapor hilang pada 4 Ogos 2019 daripada villa penginapannya di Sora House, The Dusun Resort, Pantai.Ditanya peguam kepada keluarga Nora Anne, S.Sakthyvel mengenai maksud tidak cukup sifat, Wan Rukman berkata: “Hanya pakar yang boleh tentukan. Tugas pegawai penyiasat dan bahagian cap jari dan foto, dia akan mengambil apa saja kesan cap jari yang muncul, kita hantar ke Bukit Aman. Untuk terangkan empat kesan cap jari tak cukup sifat, saya tak boleh terangkan.”Sakthyvel: Boleh tuan sahkan daripada lapan kesan cap jari yang ditimbulkan, ada tak dari orang hilang?Wan Rukman: Saya dimaklumkan, kita ada ambil sampel cap jari orang hilang dan telah pun diperolehi tapi ia tak dapat buat perbandingan.Sakthyvel: Kenapa?Wan Rukman: tidak lengkap sampel orang hilang… tetapi pada waktu itu kita ambil untuk rekod sampel yang diperolehi.Wan Rukman turut menegaskan pihaknya telah berusaha sedaya upaya dan turut berurusan dengan Polis Antarabangsa (Interpol) dari negara asal remaja berkenaan untuk mendapatkan cap jari gadis itu.Menjawab soalan Sakthyvel sama ada sampel cap jari Nora Anne diambil semasa mayatnya ditemui pada 13 Ogos 2019, saksi berkata: “Ada diambil untuk perbandingan tetapi tidak berhasil. Sampel cap jari pada orang hilang itu diambil tapi mengecut.”Pada prosiding itu, mahkamah turut diberitahu 8 lagi cap jari lain ditemui di tingkap bahagian atas, yang merupakan lokasi remaja berkenaan tidur pada 6 Ogos, namun hasilnya negatif.Wan Rukman turut memaklumkan bahagian forensik turut menemukan darah menerusi pengesanan menggunakan bahan kimia Luminol, di bilik air villa itu.“Sekiranya ada berlaku pergelutan, kecederaan walaupun kesan dibersihkan, saya diberitahu dengan menggunakan kimia ini, ia mampu ditimbulkan balik,” katanya menjawab soalan Alliff Benjamin Suhaimi, peguam mewakili The Dusun Resort.Nora Anne, 15, hilang pada 4 Ogos tahun lepas, sehari selepas dia dan keluarga tiba di Malaysia untuk bercuti selama dua minggu di sebuah pusat peranginan Pantai di sini, kira-kira 60km di selatan ibu negara, dan pada 13 Ogos, mayat gadis itu ditemukan, kira-kira 2.5km dari resort penginapan itu.Laporan awal bedah siasat menyatakan kematian remaja yang juga golongan istimewa itu tidak mempunyai unsur jenayah dan disahkan mati akibat kebocoran usus yang berpunca daripada tidak makan untuk tempoh lama dan tekanan berpanjangan.


Korea Selatan lanjut langkah pencegahan lebih ketat seminggu lagi

Korea Selatan pada Jumaat memutuskan untuk melanjutkan langkah pencegahan yang lebih ketat di restoran, kedai kopi dan roti di wilayah Seoul untuk seminggu lagi berikutan peningkatan kes jangkitan Covid-19.Menurut laporan Agensi Berita Yonhap, sejak Ahad lalu, negara itu mula mengehadkan operasi restoran, kedai kopi dan roti di Seoul berdasarkan garis panduan penjarakan sosial Tahap 2.5, sambil langkah pencegahan Tahap 2 masih dikuat kuasa di seluruh negara sejak pertengahan Ogos.Sejak 14 Ogos, jumlah kes baharu berada pada tiga digit, kebanyakannya membabitkan kluster gereja di utara Seoul dan perhimpunan anti-kerajaan yang diadakan pada 15 Ogos.Korea Selatan melaporkan 198 jangkitan baru Covid-19 pada Jumaat, meningkatkan jumlah keseluruhan menjadi 20,842.Di bawah peraturan Tahap 2.5, restoran dan kedai roti boleh beroperasi sehingga 9 malam dan hanya perkhidmatan penghantaran dibenarkan beroperasi dari 9 malam hingga 5 pagi.Sementara itu, untuk operasi kedai kopi francais hanya perkhidmatan bawa pulang dan penghantaran dibenarkan, berikutan terdapat laporan mengenai jangkitan kluster kedai kopi.Kemudahan sukan dalaman seperti pusat kecergasan dan dewan biliard serta sekolah yang padat juga akan ditutup.


Covid-19 terus catat rekod tertinggi, 3,337 kes baru, 15 lagi kematian dilaporkan

Sebanyak 3,337 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 147,855 kata Ketua Pengarah Kesihatan Dr Noor Hisham Abdullah.Katanya, sebanyak 1,710 pesakit pulih dan dibenarkan pulang, menjadikan jumlah keseluruhan angka sembuh 113,288 kes atau 76.6%.“Selangor melaporkan kes harian tertinggi iaitu sebanyak 1,036 kes, diikuti Johor 460 dan Sabah 389 kes,” katanya dalam satu kenyataan.Noor Hisham memaklumkan terdapat 15 lagi kematian, menjadikan jumlah mangsa yang maut meningkat kepada 578 orang.“Lapan kematian dilaporkan Sabah, tiga di Selangor, dua di Johor dan masing-masing satu di Putrajaya dan Negeri Sembilan,” katanya.Katanya, kes aktif dengan kebolehjangkitan pula berjumlah 33,989.“Daripada jumlah itu 195 pesakit di tempatkan di Unit Rawatan Rapi termasuk 86 memerlukan bantuan alat pernafasan,” katanya.Noor Hisham berkata terdapat tujuh lagi kluster baru dikesan.“Dua kluster dilaporkan di Johor membabitkan Kluster Tropika (55 kes) dan Kluster Pasir Barat (92 kes),” katanya.Tambahnya, Kuala Lumpur turut merekodkan dua kluster baru iaitu Kluster Tapak Bina Dutamas (18 kes) dan Kluster Jalan Pahang (6 kes).Baki tiga lagi kluster melibatkan Kluster Jalan Selayang di Selangor (84 kes), Kluster Jalan Rantau-Siliau di Negeri Sembilan (96 kes) dan Kluster Intan Mas di Perak (15 kes).


100 kakitangan kompleks Seri Negeri Melaka jalani ujian Covid-19

Kira-kira 100 kakitangan kompleks Seri Negeri di Melaka, menjalani ujian calitan saringan Covid-19 selepas seorang Ahli Dewan Undangan Negeri (Adun) disahkan positif jangkitan itu, Rabu lepas.Setiausaha Kerajaan negeri Hasim Hasan berkata saringan itu diadakan di Klinik Seri Negeri di sini oleh Hospital Pakar Putra Melaka, Jumaat lepas.“Individu yang menjalani ujian calitan itu termasuk Ketua Menteri Sulaiman Md Ali, diri saya, semua ahli Majlis Mesyuarat Kerajaan Negeri Melaka dan keputusan ujian calitan bagi kesemuanya adalah negatif,” katanya kepada Bernama di Melaka, hari ini.Beliau berkata pusat pentadbiran kerajaan negeri dan kediaman rasmi ketua menteri di Seri Bendahara, kini sudah kembali beroperasi seperti biasa hari ini, dengan pematuhan prosedur operasi standard (SOP) yang ditetapkan Kementerian Kesihatan dan Majlis Keselamatan Negara.Sementara itu, Tinjauan Bernama di kompleks Seri Negeri di Ayer Keroh mendapati pintu masuk utama ke bangunan berkenaan dikawal seperti biasa oleh pengawal keselamatan dan mereka melakukan pemeriksaan suhu badan terhadap kakitangan serta orang awam.Khamis lepas, media melaporkan kompleks Seri Negeri dan kediaman rasmi ketua menteri ditutup sementara bagi memberi laluan kepada proses sanitasi dan pencegahan awal Covid-19 di kawasan berkenaan, susulan seorang Adun disahkan positif Covid-19.Untuk rekod, Adun terlibat mendakwa ujian saringan Covid-19 yang dijalankan ke atasnya di Pejabat Kesihatan Daerah (PKD) Alor Gajah sejurus pulang dari Sabah pada 26 September lepas adalah negatif namun empat hari kemudian iaitu pada 30 September, pihak PKD Alor Gajah menghubunginya dan memaklumkan beliau positif Covid-19.Sehingga kini, menurut rekod Jabatan Kesihatan Negeri Melaka, negeri ini merekodkan lima kes aktif Covid-19.


Khairy bidas alasan menteri berhubung kegagalan di Sukan SEA

Bekas menteri belia dan sukan, Khairy Jamaludin membidas alasan yang diberikan penyandang jawatan itu, Hannah Yeoh berhubung prestasi buruk kontinjen Malaysia dalam temasya Sukan SEA tahun ini selepas gagal memenuhi sasaran 40 pingat emas.
Katanya, Yeoh perlu berjiwa besar dan menerima kegagalan itu, meskipun tidak bertanggungjawab sepenuhnya atas kegagalan itu.
"Saya menjadi menteri pada 2013. Tak sampai setahun saya jadi menteri, kita ada Sukan Komanwel di Glasgow dan Sukan Asia di Incheon, Korea Selatan. Dua-dua kita tak capai sasaran.
"Saya minta maaf walaupun saya tak perlu minta maaf, dan (permohonan maaf) tanpa kaveat saya baru menteri setahun," katanya dalam podcast Keluar Sekejap yang dimuat naik semalam.
Yeoh dalam sidang media baru-baru ini menyalahkan ketidakstabilan politik sebagai punca prestasi sukan Malaysia merosot.
Malaysia mendapat kedudukan ketujuh dalam edisi ke-32 temasya dwi-tahunan itu.
Ahli Parlimen Segambut itu dilantik menjadi menteri belia dan sukan oleh Perdana Menteri Anwar Ibrahim manakala Ahli Parlimen Hang Tuah Jaya Adam Adli Abdul Halim menjadi timbalan.
Pada sidang media sama, Yeoh juga berkata beliau tidak akan meminta maaf atas kegagalan tersebut.
Menurut Khairy, Yeoh tidak sewajarnya mengeluarkan kenyataan seperti itu.
"Saya faham apa yang dia cuba kata ada perubahan dasar oleh kerana terlalu ramai menteri dalam tempoh dua tiga tahun ini.
“Mungkin ada sedikit sebanyak kesan tetapi hendak terus kata ketidakstabilan politik, itu agak 'distasteful'," katanya.
Khairy menjadi menteri belia dan sukan di bawah pentadbiran Najib Razak sehingga Barisan Nasional tumbang pada 2018.
Beliau turut menyelia kementerian itu semasa Sukan SEA di Myanmar pada 2014 dan Sukan Olimpik di Rio De Janeiro, Brazil pada 2016.
Menurut Khairy, atlet muda yang dihantar ke sukan SEA adalah perkara normal dan tidak hanya unik pada 2023.
Selain itu, tindakan Kemboja selaku tuan rumah menggugurkan sukan-sukan yang dimenangi Malaysia juga bukan alasan tidak mencapai sasaran 40 emas.
Dalam pada itu, bekas ahli Parlimen Rembau itu berkata, menteri terlibat untuk memastikan dasar, peruntukan dan persiapan dilakukan secukupnya untuk menghantar atlet ke satu-satu kejohanan sukan.
"Kita akan melihat prestasi atlet dan bantu membuat unjuran untuk atlet itu. Kita kena bincang dengan Majlis Sukan Negara.
"Semua ini tanggungjawab menteri. Kita kena pastikan atlet pelapis kita mencapai tahap boleh menang pingat Sukan SEA," katanya.


Angka korban gempa bumi Turkiye kini cecah 43,556

Angka kematian akibat gempa bumi yang melanda selatan Turkiye pada 6 Februari kini meningkat kepada 43,556 nyawa, kata Menteri Dalam Negeri Turkiye Suleyman Soylu pada Rabu.
Soylu membuat kenyataan itu ketika bersiaran langsung di Hatay, antara 11 wilayah yang dilanda gempa bumi.
Kerajaan memerlukan tempoh masa tertentu untuk bertindak balas apabila berhadapan dengan situasi 26,000 kediaman runtuh pada satu jam pertama dan malapetaka itu melanda kawasan seluas 110,000 kilometer persegi (42,471 batu persegi).
Gempa bumi yang berpusat di Kahramanmaras turut menjejaskan 10 wilayah lain iaitu Hatay, Gaziantep, Adıyaman, Malatya, Adana, Diyarbakir, Kilis, Osmaniye, Sanliurfa dan Elazig.
Presiden Recep Tayyip Erdogan berkata Turkiye akan mula membina lebih 200,000 kediaman seawal Mac di kawasan bencana dan pembinaan dijangka siap dalam tempoh satu tahun.


Agong kurnia biasiswa kepada 12 penuntut universiti

Yang di-Pertuan Agong Al-Sultan Abdullah Sultan Ahmad Shah berkenan mengurniakan Biasiswa Yang di-Pertuan Agong (BYDPA) kepada 12 penuntut Institut Pengajian Tinggi (IPT), di Istana Negara di Kuala Lumpur, hari ini.Lapan penerima biasiswa ialah bagi pengajian di peringkat doktor falsafah (PhD) manakala empat di peringkat sarjana.Dua penerima akan melanjutkan pengajian di luar negara manakala 10 lagi dan akan melanjutkan pengajian di universiti penyelidikan dalam negara tahun ini.Penuntut menerima biasiswa di peringkat PhD ialah RK Tharini, 24, yang melanjutkan pelajaran dalam Sains Genetik di Universiti Cambridge di United Kingdom, Nur Dini Fatini Mohammad Faizal, 23, Penyelidikan Sains Farmaseutikal, Universiti Kebangsaan Malaysia (UKM).Diikuti, Muhammad Mohamed Amin, 27, (Kejuruteraan Pembuatan, UKM); Nurfatihah Zulkifli, 25, (Biokimia, Universiti Malaya); Syed Muhammad Iqbal Syed Othman, 26, (Bioteknologi Tumbuhan, UKM); Nur Alia Afifah Zakaria, 24, (Sains Kimia, Universiti Sains Malaysia (USM); Chai Jian Yi, 26, (Sains Perubatan, UKM) dan Soon Wan Chi, 24, (Kejuruteraan Kimia, USM).Bagi penerima biasiswa BYDPA di peringkat sarjana pula ialah Omar Akbar Khan, 27, (Ekonomi, London School of Economic); Toh Liang Su, 25, (Sains Tumbuhan, Universiti Putra Malaysia); Ain Nur Afifah Azman, 22, (Sains Genetik, UKM); Nursyamimi Ramli, 26, (Sains Perubatan, UKM).BYDPA diperkenalkan pada 2006 dan sehingga kini sebanyak 17 sesi penawaran dilaksanakan merangkumi 187 penerima yang diberi penajaan untuk pengajian dalam bidang Sains dan Teknologi, Ekonomi, Undang-undang dan Kewangan Islam.Turut hadir Ketua Pengarah Perkhidmatan Awam Mohd Shafiq Abdullah dan Timbalan Ketua Pengarah Perkhidmatan Awam (Pembangunan) Zulkapli Mohamed.


Lagi atlet Malaysia rangkul pingat perak di Paralimpik Tokyo

Atlet boccia kebangsaan Chew Wei Lun membawa pulang satu lagi pingat perak untuk Malaysia di temasya Sukan Paralimpik Tokyo selepas memenangi kategori campuran (BC1) di Pusat Gimnastik Ariake hari ini.Chew, atlet boccia Malaysia pertama bersaing di pentas Paralimpik dalam sukan itu kalah 2-4 kepada juara Paralimpik Rio 2016, David Smith dari Britain.Atlet berusia 26 tahun itu memulakan permainan dengan bergaya selepas mendahului 2-0 dalam pusingan pertama, namun Smith kembali bangkit dengan 2-1 pada pusingan kedua, dan mendapat keputusan seri pada pusingan ketiga sehingga pusingan keempat beliau mengalahkan Chew 4-2 pada pusingan keempat.Chew kini berada di ranking ke-11 dunia setelah memenangi enam acara sukan berturut-turut termasuk empat perlawanan dalam peringkat kumpulan.Pingat perak diperolehi Malaysia hari ini adalah pingat kedua susulan kejayaan Malaysia di Paralimpik Tokyo selepas Jong Yee Khie merangkul pingat yang sama dalam acara angkat berat bagi kategori 107kg pada Isnin lalu.Dalam pada itu, Rakan atletnya Bonnie Bunyau Gustin berjaya membawa pulang pingat emas dalam kategori 72kg di temasya sukan tersebut pada Sabtu.


200 kes baru, 1 kematian akibat Covid-19 direkodkan

Sejumlah 200 kes baru Covid-19 direkodkan semalam menjadikan jumlah keseluruhan sebanyak 5,039,850 kes.
Sebanyak 155 pesakit turut dilaporkan sembuh, menjadikan jumlah keseluruhan kes sembuh sebanyak 4,993,543.
Ketika ini, 9,354 kes aktif direkodkan di mana 9,010 atau 96.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 333 (3.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 11 kes dan lima daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat wabak itu sebanyak 36,953 orang.


SPR tentukan PRU diteruskan atau tidak jika banjir ketika hari mengundi, kata Nadma

Penentuan sama ada Pilihan Raya Umum ke-15 (PRU15) akan diteruskan atau tidak sekiranya berlaku banjir besar semasa hari mengundi tertakluk kepada kuasa Suruhanjaya Pilihan Raya (SPR), kata Agensi Pengurusan Bencana Negara (Nadma).
Timbalan Ketua Pengarah (Pasca Bencana) Nadma , Khairul Shahril Idrus, berkata walaupun negara kini sedang sibuk dengan persiapan PRU15, perkara itu tidak menjejaskan kesediaan agensi itu menghadapi situasi banjir akibat daripada monsun timur laut (MTL) yang dijangka bermula pertengahan November depan.
Bercakap dalam temubual eksklusif bersama MalaysiaNow, beliau berkata, musim MTL kali dijangka akan menyaksikan taburan hujan hampir sama seperti tahun lalu, namun ia tidak menjamin sama ada kejadian banjir besar akan berulang seperti tahun lalu.
Pada akhir 2021, negara dikejutkan dengan banjir besar yang melanda di beberapa negeri hingga meragut hampir 50 nyawa selain menyebabkan kerugian melibatkan jutaan ringgit.
Beberapa kawasan di Selangor seperti Taman Sri Muda di Shah Alam dan Hulu Langat dilaporkan tenggelam apabila paras air meningkat sehingga melepasi bumbung rumah penduduk menyebabkan kebanyakan penduduk trauma sehingga ke hari ini.
Mengulas mengenai insiden yang menimpa pada tahun lalu, Khairul berkata, kejadian itu sebenarnya disifatkan sebagai satu perkara di luar jangkaan.
"Walaupun dari segi jumlah taburan hujan sama, tetapi dari segi intensiti hujan itu adalah berbeza," kata Khairul yang kini menjalankan tanggungjawab sebagai ketua pengarah Nadma.
"Contohnya di Taman Sri Muda, taburan hujan adalah sama tetapi berlaku dua atau tiga hari secara berterusan berbanding dengan taburan hujan sama tetapi dalam tempoh 30 hari di tempat lain."
Ulasnya, bagi pihak Jabatan Meteorologi Malaysia (MetMalaysia), ramalan yang lagi tepat boleh dikeluarkan dalam tempoh tujuh atau tiga hari sebelum berlakunya situasi itu.
Menyentuh mengenai persiapan menghadapi MTL tahun ini, Khairul berkata, mesyuarat di peringkat jawatankuasa pusat telah dilaksanakan dan arahan dikeluarkan oleh Perdana Menteri Ismail Sabri Yaakob untuk mengambil tindakan sewajarnya.
Katanya, mesyuarat di peringkat negeri dan daerah juga sudah dilaksanakan.
"Sama ada berlaku pilihan raya pada musim MTL atau tidak, kami tetap buat persiapan.
"Ini termasuk persiapan dari segi bantuan makanan, memindahkan mangsa ke pusat pemindahan dan juga bantuan-bantuan yang berkaitan," katanya.
Dari aspek peranan Nadma, Khairul menjelaskan, tanggungjawab agensi itu adalah berdasarkan arahan daripada Majlis Keselamatan Negara (MKN).
Beliau berkata, Nadma berfungsi sebagai agensi tumpuan dari segi pengurusan bencana dalam memastikan dasar dan strategi dilaksanakan sebaiknya.
"Berdasarkan kepada pengalaman tahun lalu, ada beberapa penambahbaikan yang kita buat.
"Tetapi sebelum, dari segi persediaan agensi dan aset untuk berdepan situasi tersebut amat bergantung kepada ramalan yang dibuat MetMalaysia," katanya.
Mengulas lanjut, beliau berkata, ramalan itu penting bagi memastikan semua kawasan menerima perhatian yang sama dan memudahkan pasukan penyelamat mengambil yang lebih cepat.
"Kita tidak boleh hantar semua aset ke serata negara disebabkan jumlah aset yang terhad.
"Sebab itu pentingnya perlu ada analisia risiko yang dibuat berdasarkan kepada apa yang telah diramalkan secara saintifik oleh MetMalaysia," tambah Khairul.


Penyokong tawar tiket percuma filem Anwar pastikan panggung penuh

Tiket percuma ditawarkan di media sosial untuk menarik orang ramai memenuhi pawagam di seluruh negara bagi menonton filem Anwar Ibrahim, dalam langkah yang dilihat sebagai meningkatkan sokongan terhadap kerajaan perdana menteri yang berusia enam bulan menjelang pilihan raya di enam negeri tahun ini.
Penyokong menggunakan platform media sosial mereka untuk menawarkan tiket percuma kepada orang ramai untuk menonton filem "Anwar: The Untold Story".
Ini termasuk seorang penulis politik pro-Anwar yang langsung tidak menyembunyikan nada politiknya dalam tawaran itu.
"Siapa cepat yang dapat. Mereka berusia 25 tahun ke bawah digalakkan,” kata Mohd Sayuti Omar dalam catatan di Facebook, dipercayai ditujukan kepada pengundi baru, di mana sokongan mereka akan menjadi penentu sama ada trend pada pilihan raya umum lalu yang memihak kepada Perikatan Nasional di hampir semua kerusi Melayu akan berulang pada Pilihan Raya Negeri akan datang.
Semakan di media sosial menunjukkan bahawa tawaran yang sama dimuat naik, mempelawa orang ramai untuk mendapatkan tiket percuma yang “terhad” untuk menonton filem buatan Indonesia itu.
Pemimpin kerajaan juga mempromosikan filem itu, dengan Menteri Komunikasi dan Digital Fahmi Fadzil menggesa orang ramai supaya menonton filem yang memaparkan kisah pemecatan dramatik Anwar daripada kerajaan pimpinan perdana menteri Dr Mahathir Mohamad pada 1998.
"Melihat semula perjalanan penuh liku Anwar dimainkan membuatkan kami semua sebak, apatah lagi ahli keluarga beliau yang menonton.
"Saya sarankan rakan-rakan untuk turun ke pawagam pada 18 Mei ini untuk saksikan tayangan hari pertama filem ini," kata Fahmi.
Penerbit eksekutif filem itu, Zulkiflee Anwar Haque, memetik tinjauan yang mendakwa orang ramai berpusu-pusu menontonnya di pawagam utama di Lembah Klang, sambil menambah beberapa pawagam "ditempah sepenuhnya dan ditempah lebih awal" untuk tayangan filem itu.
Walaupun penyokong kerajaan memberikan ulasan yang memberangsangkan terhadap filem itu, pengkritik menolaknya sebagai propaganda Anwar, dengan bekas ahli Umno yang lantang Khairuddin Abu Hassan menyifatkan filem itu sebagai "tidak berguna" dan "memualkan".
Seorang lagi pengkritik berkata filem itu dipenuhi dengan skrip dan lakonan yang buruk.
“Naik bulu roma, dialog buruk. Pelakon memerlukan guru dialek," kata Neddo Khan di Twitternya, merujuk kepada pelakon Indonesia yang mendominasi filem itu.
Dia juga menyindir berulang kali filem itu untuk menggambarkan Anwar sebagai ahli politik yang konsisten memerangi rasuah.
“Dia punya 'konsisten melawan rasuah' dalam filem ini jadi 'konsisten sebut pasal melawan rasuah' sampai kita menyampah. Ini sebuah filem - anda boleh menceritakannya tanpa memuatkan dialog yang menaikkan bulu roma.”
Anwar adalah menteri kewangan dan timbalan perdana menteri sebelum dipecat oleh Mahathir atas alasan tidak bermoral pada 1998.
Selepas mengetuai protes jalanan anti-Mahathir, Anwar kemudiannya didakwa atas tuduhan liwat dan dipenjarakan enam tahun sebelum dibebaskan pada 2004.
Pada 2015, beliau sekali lagi dijatuhi hukuman penjara atas kesalahan yang sama, sebelum diberikan pengampunan diraja pada 2018 sewaktu Mahathir dilantik sebagai perdana menteri kali kedua.


Gajah betina ceroboh sekolah di Gerik

Seekor gajah betina berusia antara 30 hingga 35 tahun menceroboh masuk ke kawasan Sekolah Kebangsaan (SK) RPS Kemar dekat Gerik pada Selasa lepas.Pengarah Jabatan Perlindungan Hidupan Liar dan Taman Negara (Perhilitan) Perak Yusoff Shariff berkata gajah liar itu merosakkan pagar elektrik yang dipasang di kawasan sekolah namun tidak menyebabkan sebarang kecederaan atau kemalangan jiwa.“Kakitangan Perhilitan Perak pergi ke sekolah itu dan membaiki pagar tersebut termasuk menambah arus elektrik ke tahap 9.1 voltan dan ia cukup untuk halang gajah masuk, lampu biru ‘High LED’ untuk takutkan gajah juga dipasang,” katanya ketika dihubungi Bernama malam tadi.Beliau mengulas satu video tular berdurasi satu minit 16 saat yang menunjukkan seekor gajah di dalam kawasan SK RPS Kemar, Gerik.Yusof berkata Perhilitan Perak memasang pagar elektrik di sekeliling sekolah itu sejak November tahun lepas bagi mengelak insiden gajah liar memasuki premis tersebut.Sehubungan itu, beliau meminta penduduk RPS Kemar untuk sama-sama menjaga pagar tersebut demi keselamatan bersama kerana pihak Perhilitan tidak berupaya menjaganya 24 jam sehari.“Kami pasang pagar letrik tersebut kerana risau keselamatan para pelajar, anak-anak penduduk kampung dan guru sekolah. Kami harap penduduk juga dapat bersama-sama menjaga pagar eletrik itu,” katanya.


Bekas hakim Mahkamah Persekutuan, Gopal Sri Ram meninggal dunia

Peguam kanan yang mengetuai pasukan pendakwaan dalam perbicaraan skandal 1Malaysia Development Berhad (1MDB), Gopal Sri Ram meninggal dunia beberapa hari selepas dimasukkan ke wad rawatan rapi akibat jangkitan paru-paru.
Sri Ram, 79, yang berkhidmat sebagai hakim di Mahkamah Rayuan dan Mahkamah Persekutuan, dimasukkan ke unit rawatan rapi sebuah hospital swasta awal bulan ini.
Berdasarkan pertuduhan yang dikemukakan terhadap Najib Razak dan isterinya Rosman Mansor, Sri Ram dilantik sebagai pendakwa raya ad hoc, mengetuai kes pendakwaan sehingga Najib kalah dalam rayuan terakhirnya tahun lepas.
Beliau juga mewakili Perdana Menteri Anwar Ibrahim dalam rayuan kes liwatnya pada 2014.
Terkenal kerana memberikan penghakiman lisan tanpa penangguhan serta penghakiman penting berkaitan kes berkepentingan awam, pandangan Sri Ram sering dianggap sebagai pihak berkuasa terutamanya dalam hal perundangan Perlembagaan.
Sebagai seorang peguam, Sri Ram turut dikenali kerana mewakili anak guam dari kedua-dua belah pihak yang mempunyai jurang politik.
“Saya seperti teksi dan mesti melayani mana-mana penumpang yang memanggil saya,” katanya seperti dilaporkan ketika ditanya mengapa beliau mewakili Anwar sewaktu perbicaraan kes liwat itu.
"Sebagai peguam, saya melangkaui politik. Sesiapa yang mahu saya mewakili mereka dalam kes jenayah, saya akan hadir dengan syarat tiada konflik kepentingan," katanya kepada portal berita yang kini tidak lagi beroperasi, The Malaysian Insider pada 2014.
Beliau pernah mewakili Umno yang diketuai Dr Mahathir Mohamad ketika itu, dalam kes Mahkamah Tinggi 1988 di mana parti itu diharamkan.
Beliau juga mewakili Mamat Daud dari PAS yang didakwa menyebabkan ketidakharmonian di bawah Kanun Keseksaan kerana berkhidmat sebagai imam untuk solat Jumaat di masjid tanpa kebenaran pihak berkuasa.
Dalam projek solar hibrid yang melibatkan isteri Najib, Rosmah tahun lepas, yang disabitkan kesalahan dan dijatuhi hukuman penjara 10 tahun, Sri Ram berkata bahawa keputusan itu tidak perlu diraikan.
"Kami tidak gembira. Bukan amalan kami untuk bergembira dengan kesedihan orang lain," kata Sri Ram, yang mengetuai pihak pendakwaan dalam perbicaraan itu.
"Hukuman tidak pernah mudah. Sebagai bekas hakim, saya boleh memberitahu anda bahawa hukuman tidak pernah mudah. Ia adalah salah satu bahagian paling sukar dalam perjalanan badan kehakiman."


Perbualan lewat malam dengan Jho Low tidak beri manfaat kepada kami, kata saksi

Perbualan lewat malam antara seorang bekas pengurus perhubungan AmBank dan bekas ahli perniagaan dalam buruan Low Taek Jho, atau Jho Low, pada 2014, tidak memberikan sebarang manfaat kepada mereka, Mahkamah Tinggi diberitahu hari ini.
Joanna Yu Ging Ping, 52, yang berkomunikasi dengan Jho Low menerusi sembang BlackBerry Messenger (BBM) antara 12.41 tengah malam hingga 11.36 pagi 21 Ogos 2014, berkata ia berkisar mengenai pengeluaran cek RM5 juta kepada Umno.
Yu, yang ketika itu mengendali akaun Najib Razak, berkata demikian ketika pemeriksaan semula oleh Timbalan Pendakwa Raya Ahmad Akram Gharib pada perbicaraan kes bekas perdana menteri itu yang membabitkan penyelewengan RM2.3 bilion dana 1Malaysia Development Berhad (1MDB).
Ahmad Akram: Ketika perbualan lewat malam berlaku pada 21 Ogos 2014, apakah yang dibincangkan oleh kamu dan Jho Low?
Yu: Dia memaklumkan saya sekitar 12.41 tengah malam untuk menguruskan pengeluaran cek RM5 juta kepada Umno. Saya telah membaca mesej itu sekitar 1 pagi dan kata "okey". Saya tanya akaun yang mana?
Ahmad Akram: Jadi, ia berkisar tentang wang yang akan dibayar kepada Umno? Ini untuk manfaat siapa? Yu menjawab: Umno, saya rasa.
Ahmad Akram: Perbualan itu bukan untuk manfaat kamu atau Jho Low sebaliknya untuk manfaat Umno?
Yu: Ya, untuk memastikan cek itu tidak ditendang.
Saksi pendakwaan ke-41 itu juga memaklumkan mahkamah bahawa beliau selalu berjumpa dengan Jho Low di pangsapuri mewah lelaki tersebut di Jalan Kia Peng untuk mendapatkan tandatangannya pada dokumen bank berkaitan projek 1MDB.
Ahmad Akram: Ia bukan untuk sebarang perkara peribadi antara kamu dan Jho Low? Yu menjawab: Tidak, ia hanya untuk urusan kerja.
Terdahulu, Yu disoal oleh Muhammad Shafee Abdullah berhubung perbualan lewat malam menerusi sembang BBM dan peguam Najib itu menyifatkan hubungan Yu dengan Low sebagai sesuatu yang tidak wajar memandangkan wanita itu sudah berkahwin.
"Saya teringin untuk mempunyai seorang pegawai bank yang sanggup berjaga sepanjang malam semata-mata mahu mendapatkan arahan daripada saya. Kamu berjaga lewat malam sehingga 5 pagi untuk berbual dengan Jho Low. Suami kamu tidak kisah?" soal Muhammad Shafee.
Bagaimanapun, Yu menjawab sembang pada 5 pagi adalah daripada Low dan beliau hanya membalasnya pada 7 pagi.
"Ia adalah soal kerja. Saya tidak pernah berada bersendirian dengan Jho Low di pangsapurinya," kata saksi itu.
Pada peringkat ini, Timbalan Pendakwa Raya Deepa Nair Thevaharan membantah soalan peguam dan berkata: "Ia adalah soalan yang tidak wajar dikemukakan, Yang Arif."
Hakim Collin Lawrence Sequerah kemudian mengarahkan Muhammad Shafee agar tidak menyentuh perkara itu dengan lebih lanjut.
Najib, 69, berdepan empat pertuduhan menggunakan kedudukan beliau untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram.
Bagi pertuduhan rasuah, Najib didakwa melakukan perbuatan itu di Cawangan AmIslamic Bank Berhad Jalan Raja Chulan, Bukit Ceylon di Kuala Lumpur antara 24 Februari 2011 dan 19 Disember 2014.
Bagi pertuduhan pengubahan wang haram pula, beliau didakwa melakukan perbuatan itu di bank sama antara 22 Mac 2013 dan 30 Ogos 2013.
Perbicaraan bersambung esok.


Timbalan menteri pendidikan digesa letak jawatan

Timbalan Menteri Pendidikan, Lim Hui Ying digesa meletakkan jawatan selepas gagal menyediakan jawapan pada Sesi Pertanyaan Bagi Jawab Lisan di Dewan Rakyat hari ini.
Ahli Parlimen Pengkalan Chepa Ahmad Marzuk Shaary dari Perikatan Nasional (PN) berkata insiden ini tidak pernah berlaku dalam sejarah Dewan Rakyat dan ia memberi imej buruk kepada kerajaan.
Beliau berkata, kegagalan untuk menyediakan jawapan dalam Dewan Rakyat turut memberi gambaran Hui Ying yang juga adik kepada Pengerusi DAP Lim Guan Eng seperti tidak masuk ke pejabat atau menyertai mana-mana mesyuarat melibatkan kementerian.
Menurut Marzuk, jawapan yang perlu dikemukakan menteri atau timbalan menteri sepatutnya disediakan sekurang-kurangnya dua minggu sebelum dibawa ke Dewan Rakyat.
"Seorang timbalan menteri perlu datang dengan persediaan, bukan sekadar penuhkan kerusi di blok kerajaan," katanya pada satu sidang media di bangunan Parlimen hari ini.
"Sepatutnya dia boleh jawab soalan tambahan, kalau tak boleh jawab spontan, saya rasa ini satu pembaziran kepada kerajaan kerana mengajikan timbalan menteri yang tidak melaksanakan tugas dia."
Terdahulu, Hui Ying sepatutnya menggantikan tempat Menteri Pendidikan, Fadhlina Sidek yang tiada dalam Dewan Rakyat untuk menjawab soalan ke-16 dikemukakan Marzuk.
Soalan itu bertanyakan mengenai peruntukan Program Rancangan Khas (RMT) dan mekanisme pemantauan makanan untuk memastikan murid sekolah mendapat makanan yang berkhasiat.
Bagaimanapun, Hui Ying memberitahu Dewan bahawa beliau tidak menyediakan jawapan dan memohon untuk memberikan jawapan bertulis.
"Minta maaf, sebab jawapan saya tidak sediakan. Boleh saya beri secara bertulis?" soal Hui Ying yang juga ahli Parlimen Tanjong.
Hui Ying kemudian ditegur oleh Timbalan Speaker Ramli Mohd Nor yang turut mengingatkan pihak kerajaan supaya tidak mengulangi insiden sama pada masa hadapan.
"Sepatutnya timbalan menteri, ini tidak sepatutnya berlaku. Saya berharap pihak kerajaan, ambil maklum perkara ini.
"Ia memberi satu senario yang tidak baik kepada kerajaan," tegur Ramli.
Hui Ying kemudian meminta maaf dan berjanji tidak akan mengulangi kesilapan itu.


Matematik sokongan ‘kukuh dan meyakinkan’ Anwar

Kiriman media sosial mengenai politik Malaysia menunjukkan orang ramai sama ada tidak peduli, bimbang atau memberontak disebabkan satu lagi rampasan kuasa secara aman pada tahun 2020, berikutan dakwaan terbaru Anwar Ibrahim memiliki angka untuk menumbangkan kerajaan.Rakyat Malaysia mungkin tidak mempunyai cara lain untuk menilai kebenaran dakwaan itu, selain kenyataan dan penafian oleh ahli politik.Anwar pada 23 September mendakwa memiliki angka, “kukuh dan meyakinkan”, untuk membentuk kerajaan persekutuan, memenuhi cita-citanya selama beberapa dekad untuk menjadi perdana menteri.Beliau kemudian mendakwa dirinya telah mendapat sokongan ahli Parlimen yang mencukupi bagi memastikan kerajaannya majoriti Melayu.Dengan berbuat demikian, Anwar menyedari mengenai hubungan utuh antara politik dan kaum – yang menunjukkan peraturan tak bertulis menuntut Melayu dominan dalam politik persekutuan.Beliau memahami sesiapa yang mendakwa mendapat sokongan untuk membentuk kerajaan mesti membuktikan ia datang daripada blok etnik ini.Tetapi yang sinis terhadapnya menolak dakwaan Anwar, mengatakan beliau mencari perhatian media, yang selama ini membantunya terus kekal berada dalam politik Malaysia lebih dari dua dekad selepas kehilangan kuasa.Ada juga yang secara terperinci menolak tuntutan itu, mengatakan dakwaan Anwar mempunyai majoriti “meyakinkan” pada masa sama dominan Melayu-Islam, langsung tidak masuk akal.Dalam kalangan ahli Parlimen Umno juga, sekurang-kurangnya 18 dikatakan berada dalam kumpulan yang dipimpin Menteri Luar Hishammuddin Hussein, yang dilihat mesra Bersatu dan bekas timbalan presiden PKR, Mohamed Azmin Ali.Parti di Sabah dan SarawakWarisan Sabah dipimpin Mohd Shafie Apdal, pesaing terkuat Anwar.Namun, tidak semestinya ahli Parlimen parti itu tidak akan menyokong pemimpin PKR itu, mengambil kira manfaat ekonomi dan politik yang boleh dituntut daripada beliau.Sekali lagi, dengan bermurah hati, diandaikan daripada lapan ahli Parlimen Warisan, akan ada yang memilih dan menentang, memberikan Anwar empat ahli Parlimen daripada parti ini.Bagi wakil rakyat bebas dan parti yang memiliki satu-satunya ahli Parlimen, kami andaikan mereka akan menyokong Anwar.Mereka termasuk seorang ahli Parlimen bebas di Sarawak, dan masing-masing satu daripada PBS, PBRS, Upko dan Star. Secara keseluruhan, lima lagi untuk Anwar daripada kategori ini.Dalam kes GPS, semua indikasi menunjukkan parti yang memerintah Sarawak itu tidak akan menyokong sebarang gerakan menggantikan kerajaan Muhyiddin, selepas menerima royalti minyak menguntungkan negeri itu.Sementara itu, kedua-dua ahli Parlimen PSB Sarawak, termasuk Baru Bian yang terkesan dengan Anwar, berkemungkinan tidak akan bekerjasama dengan Anwar.Setakat ini, dari Malaysia Timur, Anwar mendapat sembilan ahli Parlimen yang berada di luar Pakatan Harapan (PH).MCA dan MICAdalah selamat untuk mengandaikan dua ahli Parlimen MCA tidak akan bekerjasama dengan Anwar, kerana parti itu sangat membenci DAP, sekutu terdekat Anwar dalam PH.Begitu juga dalam kes MIC, yang kekal setia bersama Barisan Nasional di sebalik kekalahan gabungan itu.Kad skor setakat iniJika tekaan ini betul dan dengan sangkaan bermurah hati menyebelahi Anwar, kad skornya setakat ini adalah 111 ahli Parlimen, mengikut pecahan berikut:PKR: 38 (21 Melayu-Islam)DAP: 42 (2 Melayu-Islam)Amanah: 11 (kesemua Melayu-Islam)Umno: 11 (kesemua Melayu-Islam)Warisan: 4 (diandaikan, Melayu-Islam)Pelbagai parti dari Malaysia Timur: 5 (diandaikan, 0 Melayu-Islam)113 daripada 222 kerusi dalam Dewan Rakyat bukanlah majoriti “kukuh”.Ia juga bukan kerajaan sebahagian besar Melayu-Islam, kerana hanya akan ada 49 ahli Parlimen Melayu-Islam dan 62 ahli Parlimen bukan Islam.Persoalan yang lebih besar adakah DAP akan berada di pihak yang sama dengan Umno, terutamanya dengan pemimpin seperti Najib dan Zahid?Ia adalah satu tindakan bunuh diri mengambil kira DAP secara konsisten tidak mahu bekerjasama dengan Umno terutama Najib, yang tumbang kerana sokongan luar biasa daripada pengundi Cina.Malah jika DAP memberikan Anwar undi percaya, besar kemungkinan parti itu akan menjauhi Kabinet, menjadikan kerajaan Anwar sebagai kerajaan minoriti.Kesimpulannya misi Anwar untuk menjadi perdana menteri kelihatan lebih sukar daripada sebelumnya.Dalam tempoh 48 jam akan datang bakal mengesahkan adakah ini merupakan kenyataan yang munasabah.* Fazreen Kamal dan Nur Hasliza Mohd Salleh turut menyumbang kepada analisis ini.


Pengundi mula pulang dari Singapura tunai tanggungjawab pada PRN Johor

Menjelang hari pengundian bagi Pilihan Raya Negeri (PRN) Johor esok, platform bas Laluan Perjalanan Lengkap Vaksin (VTL) di Larkin Sentral dipenuhi penumpang yang pulang ke tanah air dari Singapura antaranya mahu menunaikan tanggungjawab sebagai pengundi.Muhammad Hazeq Amir Aziz, 26, yang bekerja sebagai penghantar surat di republik jiran itu adalah antara mereka yang pulang untuk mengundi dan pada masa yang sama melepaskan rindunya terhadap tanah air tercinta dan keluarganya di Mersing.“Saya dah dua tahun berada di Singapura dan rasa bertuah sebab dapat tiket untuk balik ke Malaysia hari ini, agak susah nak dapat tiket sebenarnya.“Niat saya memang balik untuk mengundi dan guna kesempatan ini nak jumpa keluarga yang telah dua tahun saya tidak jumpa. Memang dah menjadi tanggungjawab kita untuk mengundi, saya teruja untuk mengundi buat pertama kali,” katanya kepada Bernama di Larkin Sentral hari ini.Lee Chen Seng, 36, turut menggunakan kesempatan pulang mengundi pada PRN Johor kali ini untuk bersatu semula dengan keluarganya setelah dua tahun tidak dapat pulang akibat penutupan sempadan negara.“Mengundi itu memang tanggungjawab kita, semua orang perlu keluar mengundi. Saya pulang kerana bagi saya setiap undian itu penting,” katanya yang bekerja sebagai pengurus kilang di Singapura.Muhammad Hazeq Amir dan Lee sependapat bahawa perjalanan mereka merentasi Tambak Johor berjalan lancar dan proses yang ditetapkan melalui VTL adalah mudah.Malaysia dan Singapura melancarkan VTL-Darat pada 29 Nov 2021 bertujuan melancarkan pergerakan merentas sempadan tanpa kuarantin yang mengintegrasikan protokol kesihatan, keselamatan dan kelulusan imigresen bertujuan membantu mereka yang terpisah daripada orang tersayang akibat pandemik untuk kembali ke Malaysia.Esok adalah hari pengundian bagi PRN Johor.


Permohonan injunksi Zahid supaya Muhyiddin tarik balik kenyataan didengar 27 April

Mahkamah Tinggi hari ini menetapkan 27 April untuk pendengaran permohonan injunksi inter-parte (dua pihak) Ahmad Zahid Hamidi supaya Muhyiddin Yassin menarik balik kenyataan berhubung dakwaan bekas timbalan perdana menteri itu meminta bantuan untuk menyelesaikan atau menangguhkan perbicaraan kes jenayah yang masih berjalan di mahkamah.Peguam Shahrul Fazli Kamarulzaman yang mewakili Zahid selaku plaintif ketika dihubungi pemberita berkata hakim Rozana Ali Yusoff menetapkan tarikh tersebut pada prosiding secara dalam talian.“Pada prosiding hari ini, saya memaklumkan kepada mahkamah mengenai perkembangan kes saman itu dan hakim telah membuat keputusan menukar pendengaran ex-parte (sebelah pihak) yang sepatutnya didengar hari ini kepada pendengaran inter-parte yang ditetapkan pada 27 April,” katanya.Shahrul berkata tuntutan saman itu diserahkan kepada Muhyiddin hari ini.Zahid pada 4 April lepas, memfailkan saman fitnah terhadap bekas perdana menteri itu, memohon injunksi ex-parte supaya defendan (Muhyiddin) atau wakilnya menarik balik kenyataan-kenyataan fitnah tersebut atau kenyataan fitnah serupa.Plaintif juga memohon perintah injunksi interim untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana platfom media sosial termasuk Facebook, Instagram, Twitter dan WhatsApp.Berdasarkan pernyataan tuntutan, Zahid, 69, berkata pada 19 Oktober 2018, beliau telah dituduh di Mahkamah Sesyen di sini, atas 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut sedang dibicarakan di Mahkamah Tinggi.Zahid mendakwa defendan telah mengeluarkan kenyataan-kenyataan fitnah dengan niat jahat terhadapnya pada majlis Pentas Perikatan Nasional Dewan Undangan Negeri (DUN) Tenggaroh, Mersing sempena Pilihan Raya Negeri (PRN) Johor ke-15 di perkarangan Learning Centre Sentuhan Kasih Felda Tenggaroh 3 di Mersing pada 16 Februari lepas.Beliau mendakwa pada hari yang sama, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro Awani yang dikendalikan oleh laman berita dalam talian popular iaitu Astro Awani berdurasi dua jam 35 minit dan lapan saat (2:35:08) yang boleh diakses melalui internet.Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau telah menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes berkenaan, mencampuri sistem kehakiman, mengarahkan pembubaran DUN Johor dan bukan seorang pemimpin yang patut dihormati, diteladani serta disegani.Zahid menegaskan kenyataan-kenyataan fitnah itu adalah palsu bertujuan untuk menjatuhkan reputasi dan nama baiknya selain mendakwa kenyataan fitnah tersebut dikeluarkan oleh defendan selepas pengumuman Suruhanjaya Pilihan Raya (SPR) berkenaan PRN Johor.Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.


‘Terlalu perlahan’, Anwar patut lantik menteri kewangan II, kata Khairy

Perdana Menteri Anwar Ibrahim perlu melantik seorang menteri kewangan II bagi membantu melancarkan pentadbiran dan proses membuat keputusan selepas Kementerian Kewangan dikatakan "perlahan", kata Khairy Jamaluddin.
Bekas ahli Parlimen Rembau itu berkata, meskipun Anwar dianggap sebagai seorang ahli politik yang berbakat, ia tidak bermakna pemimpin dari Pakatan Harapan (PH) itu mampu melaksanakan tugas sebagai perdana menteri dan menteri kewangan secara serentak.
Katanya, situasi ini menyebabkan banyak "fail bertimbun" apabila kerajaan tidak cukup pantas membuat keputusan.
"Percakapan yang saya dengan daripada perbendaharaan, banyak keputusan dan fail mula bertimbun dan slow (perlahan)," katanya dalam podcast “Keluar Sekejap” yang dihoskan bersama bekas ketua penerangan Umno, Shahril Hamdan.
Pada awal Disember, Anwar yang sudah dilantik sebagai perdana menteri, mengumumkan dirinya turut dilantik sebagai menteri kewangan.
Keputusan itu mengejutkan ramai pihak memandangkan pendirian PH termasuk Anwar sendiri menentang keputusan seorang perdana menteri memegang jawatan menteri kewangan kerana bimbang akan mengulangi kesilapan era pentadbiran Najib Razak.
Dalam pada itu, Khairy yang juga bekas menteri kesihatan mencadangkan Anwar melantik Ahli Parlimen Titiwangsa Johari Abdul Ghani sebagai menteri kewangan II ekoran latar belakangnya dalam bidang ekonomi dan kewangan.
Menurut Khairy, Johari sebelum ini ditawarkan jawatan sebagai menteri sumber asli, alam sekitar dan perubahan iklim, namun naib presiden Umno itu menolak tawaran tersebut.
"Tetapi dia (Johari) tolak betul-betul sebelum pengumuman dibuat kerana dia berpendapat dia lebih efektif sebagai 'backbencher'.
"Mungkin dia nak selari dengan latar belakang dia, ekonomi dan kewangan.
"Justeru, dia sudah dipertimbang untuk dilantik sebagai menteri, jadi, saya sarankan, jika PM mahu mengambil seorang daripada luar dalam kalangan profesional sebagai menteri kewangan, Johari Ghani adalah pilihan tepat," tambahnya.


Sorry.


Kemenangan tidak berbaloi bagi menamatkan impian Anwar menjadi PM

Akhirnya, tamatlah penantian Anwar Ibrahim untuk menjadi perdana menteri, selepas empat dekad karier politiknya dalam mendapatkan jawatan nombor satu negara itu.
Beliau akhirnya menjadi perdana menteri selepas Yang di-Pertuan Agong terpaksa meneliti semua pandangan bagi meyakinkan baginda siapakah yang mempunyai majoriti bagi jawatan itu.
Namun pada garis penamat, segalanya terpulang kepada Agong untuk menamakan mana-mana ahli Parlimen yang pada pertimbangannya mendapat kepercayaan majoriti.
Keputusan baginda itu juga tidak boleh dicabar walau apa pun penjelasan matematik yang diberikan bagi menunjukkan bahawa Anwar tidak mendapat sokongan majoriti.
Jalan Anwar dalam menduduki takhta perdana menteri itu mungkin paling berliku berbanding semua pendahulunya.
Beliau pernah dipenjarakan dua kali kerana kes liwat dan pernah juga hampir-hampir menjadi perdana menteri kerana beberapa kali mendakwa mempunyai sokongan majoriti.
Akhirnya, jawatan itu jatuh ke tangannya juga, namun bukan seperti apa yang diimpikannya ketika masuk ke gelanggang politik pada 1982, sebagai pemimpin muda Umno yang dibawa masuk ke dalam kerajaan oleh Dr Mahathir Mohamad, dengan harapan Anwar dapat mengatasi cabaran besar yang diberikan oleh PAS dalam merebut undi Melayu.
Kemasukan Anwar itu memberikan kelebihan kepada Mahathir dan Umno dalam beberapa pilihan raya umum, menyebabkan PAS terpinggir dalam politik Melayu bagi tempoh dua dekad.
Ketika beliau dipecat pada 1998, imej agamanya dan kesan terhadap Umno diuji.
Dan itulah yang terjadi. Sebahagian besar orang Melayu kecewa dengan kerajaan, seperti yang ditunjukkan dalam pilihan raya umum setahun selepas pemecatan Anwar, di mana ia menjadi titik permulaan kepada PAS untuk kembali meraih pengaruh dalam politik arus perdana.
20 tahun selepas itu, populariti Anwar sedikit demi sedikit menurun dalam kalangan orang Melayu.
Umno yang kemudiannya bangkit dengan cekap mengeksploitasi kerjasama Anwar dengan parti yang selama ini menjadi simbol kebencian orang Melayu atas pelbagai alasan yang harus dikaji secara objektif.
Kerana itu, gambaran yang begitu ironi jelas terlihat apabila Anwar yang satu ketika dibawa masuk ke dalam kerajaan bagi meningkatkan sokongan Melayu kepada parti pemerintah, kini dinafikan daripada masyarakat yang sama ketika beliau sendiri memerintah.
Keputusan Pilihan Raya Umum ke-15 (PRU15) di mana pengundi Melayu menunjukkan sokongan kepada sebuah gabungan yang baru dan diketuai oleh seseorang yang tidak pernah mengisytiharkan cita-citanya secara terbuka untuk menjadi perdana menteri - bukan satu gambaran yang baik untuk Anwar, ketika beliau menjadi perdana menteri pertama tanpa majoriti etnik utama di sampingnya.
Kesan daripada PRU15 baru-baru ini mungkin lebih memudaratkan reputasi Anwar.
Gambar Anwar dan pemimpin Pakatan Harapan (PH) yang sanggup ke wilayah Umno untuk bertemu dengan pemimpin-pemimpinnya, akan terukir dalam minda jutaan pengundi termasuk pengundi kali pertama yang menyaksikan janji untuk tidak bekerjasama dengan pemimpin terpalit skandal dimungkiri sedangkan dakwat di jari mereka belum lagi hilang.
Anwar mendapatkan jawatan perdana menteri itu paling tidak pun adalah kemenangan yang tidak berbaloi.
Dan sememangnya ia bukanlah cara bagaimana sesebuah impian itu dicapai.
Seperti titah Agong, yang menang tidak menang semua, yang kalah tidak kalah semua. Itu hanyalah menyifatkan secara halus hakikat bahawa sebahagian besar rakyat tidak bersama perdana menteri yang baru ini.
Peristiwa yang bakal berlaku beberapa minggu dan bulan akan datang akan menunjukkan kita sama ada Anwar boleh terus bersama impiannya, di dalam sebuah Malaysia yang pantang lupa setiap perkataan dan tindak tanduk ahli-ahli politik.


Kami tak keluar mengundi jika banjir, kata penduduk Taman Sri Muda

Penduduk Taman Sri Muda, Shah Alam mungkin tidak akan keluar mengundi sekiranya berlaku banjir pada Pilihan Raya Umum ke-15 (PRU15).
Tinjauan MalaysiaNow di taman perumahan itu mendapati, rata-rata penduduk tidak setuju dengan keputusan mengadakan PRU15 pada waktu ini apabila rakyat kini terdedah dengan risiko banjir besar.
Bercakap dengan MalaysiaNow, mereka berkata, insiden banjir pada tahun lalu masih menghantui mereka kerana kerugian yang dialami begitu dasyat.
Malah, mereka turut meluahkan rasa kecewa dan menganggap keputusan membubarkan Parlimen waktu ini sebagai tindakan yang tidak bertanggungjawab.
Pada akhir tahun lalu, negara dikejutkan dengan insiden banjir besar hingga menyebabkan beberapa kawasan termasuk Taman Sri Muda dan Hulu Langat tenggalam apabila paras air mencecah setinggi bumbung rumah penduduk.
Selain mengalami kerugian hingga jutaan ringgit, bencana itu turut meragut hampir 50 nyawa di seluruh negara dengan Selangor mencatatkan angka kematian tertinggi, demikian menurut data polis setakat 19 Disember 2021.
Khuzaifah Saad, 35, penduduk yang menetap di Taman Sri Muda sejak 16 tahun lalu, berkata sekiranya insiden sama berulang pada tahun ini, dia tidak akan pulang mengundi di Jengka, Pahang.
Sebagai seorang suami dan bapa kepada enam anak, dia akan memberi tumpuan untuk memastikan keselamatan keluarganya dan meminimumkan kerugian.
"Jika berlaku banjir atau hujan lebat berterusan, saya akan membuat persiapan sewajarnya dan jika tidak sempat pulang mengundi, tidak mengapa kerana keselamatan keluarga menjadi keutamaan," katanya.
Pada 10 Oktober, Perdana Menteri Ismail Sabri Yaakob mengumumkan pembubaran Parlimen, memberi laluan kepada PRU15 meskipun tidak dipersetujui menteri Kabinet terutamanya dari kalangan Perikatan Nasional (PN).
Pengumuman itu dibuat selepas beliau mengadap Yang di-Pertuan Agong Sultan Abdullah Sultan Ahmad Shah pada hari sebelumnya untuk menyembah warkah permintaan kepada Baginda, mengenai pembubaran Parlimen Ke-14.
Sementara itu, pemandu van sekolah, Selvi Ramasamy, 54, juga mempunyai pendirian sama apabila enggan keluar mengundi jika berlaku banjir.
Menurut Selvi, dia mengalami kerugian besar apabila dua van sekolah miliknya rosak teruk akibat ditenggelami air kerana tidak sempat mengalihkannya ke tempat yang lebih tinggi.
"Walaupun belum banjir tetapi hujan tanpa henti, saya masih tidak akan pergi mengundi kerana takut," katanya yang sudah menetap di Taman Sri Muda sejak 30 tahun lalu.
"Air naik begitu dalam dan keadaan ini membahayakan. Saya tidak akan ambil risiko."
Bagi pemilik restoran, Muhammad Mubarak, tidak salah untuk kerajaan membubar Parlimen bagi memberi laluan mengadakan PRU15, tetapi ini bukan masanya.
Beliau berkata, walaupun proses mengundi itu penting bagi setiap rakyat Malaysia, faktor keselamatan diri akan terus mengatasi keperluan untuk mengundi.
"Saya setuju dengan pilihan raya kerana saya inginkan perubahan, tetapi kalau banjir bagaimana saya nak mengundi?" soalnya.
"Disebabkan banjir tahun lalu, restoran saya rosak teruk dan saya terpaksa berbelanja besar untuk melakukan baik pulih untuk meneruskan operasi perniagaan."
Bagi Syazaratul Nadzira, 28, seorang peniaga di Taman Sri Muda, dia hanya akan kembali mengundi di Johor Bahru sekiranya keadaan mengizinkan.
"Sebelum ini saya mengundi di Johor, tetapi kali ini saya tidak pasti sama ada ingin pulang mengundi atau tidak.
"Bergantung kepada keadaan. Jika tidak banjir baru saya pulang mengundi," katanya.


Serangan pemberontak Huthi sasar lubuk minyak Arab Saudi

Serangan peluru berpandu dan dron oleh puak Huthi Yaman menyasarkan industri minyak Saudi pada Ahad dalam perkembangan baru konflik di antara kedua-dua negara itu.Serangan terhadap kemudahan syarikat Aramco itu berlaku selepas Arab Saudi dan sekutunya bertindak mengebom Sanaa, ibu negara Yaman yang ketika ini dikuasai Huthi.Perkembangan terbaru itu menunjukkan ketegangan di antara kedua-dua negara itu semakin meningkat walaupun pelbagai usaha dilakukan untu mengakhiri perang tersebut.Kementerian Pertahanan Arab Saudi berkata dron dari Yaman berjaya dipintas. Dron tersebut menyasarkan sebuah kemudahan minyak di Ras Tanura – sebuah kawasan pelabuhan minyak terbesar di dunia.Serpihan daripada peluru berpandu dapat dilihan di kawasan kediaman Aramco yang menempatkan ribuah pekerjanya.Bagaimanapun, tiada korban akibat serangan tersebut.Pemberontak Huthi mendakwa menerusi media sosialnya, dron dan peluru berpandu telah disasarkan ke kawasan Ras Tanura dan Dammam, Ara Saudi.Wilayah timur Saudi adalah tempat tinggal sebahagian besar warga Aramco di samping menempatkan kemudahan utamanya.Pada 2019, serangan udara terhadap dua kemudahan Aramco menyebabkan separuh pengeluaran minyak mentah kerajaan itu menjadi lumpuh.


Johor mulakan persidangan DUN hari ini

Persidangan Keempat Dewan Undangan Negeri (DUN) Johor yang bermula hari ini, pastinya menarik perhatian ramai pihak memandangkan Johor menjadi negeri pertama mengadakan sidang dewan dalam tempoh Pelan Pemulihan Negara (PPN).Bakal dirasmikan Sultan Johor Sultan Ibrahim Sultan Iskandar, persidangan kali ini penting dan mencuri tumpuan memandangkan negara masih berdepan dengan cabaran mengekang penularan pandemik Covid-19.Persidangan akan bermula dengan titah dan perasmian oleh Sultan Ibrahim sebelum ditangguh dan bersambung Ahad ini.Persidangan tujuh hari yang dijadual berakhir 22 Ogos itu dilihat sebagai platform penting bagi kerajaan negeri memperjelaskan mengenai pelan tindakan untuk pemulihan ekonomi negeri Johor selain bantuan yang diberikan kepada rakyat Johor yang terjejas berikutan Covid-19.Johor merupakan negeri di bawah kerajaan Perikatan Nasional (PN) dengan majoriti tipis 29 kerusi berbanding 27 kerusi di blok pembangkang.Umno Johor menerajui kepimpinan negeri dengan 14 kerusi; diikuti Bersatu 12 kerusi termasuk DUN Gambir yang disandang Perdana Menteri Muhyiddin Yassin; MIC (dua); dan PAS (satu) manakala pembangkang dibarisi DAP dengan 14 kerusi; Amanah (enam); dan PKR (tujuh).Speaker DUN Johor Suhaizan Kaiat berkata setakat 4 Ogos, hanya satu usul berkenaan program vaksinasi kepada rakyat Johor diterima pihaknya.Kali terakhir sidang DUN Johor diadakan pada 26 November hingga 6 Disember 2020, yang menyaksikan Menteri Besar Hasni Mohammad membentangkan Belanjawan Johor 2021.


Malaysia catat tujuh kawasan gelombang haba tahap kuning

Tujuh kawasan di Semenanjung Malaysia merekodkan gelombang haba tahap kuning atau berjaga-jaga setakat 4.30 petang semalam, demikian menurut Jabatan Meteorologi Malaysia (MetMalaysia).Jabatan itu memaklumkan, lokasi itu ialah Chuping, Perlis; Kota Setar, Kedah; Kuala Kangsar, Perak; Sepang, Selangor; Alor Gajah, Melaka serta Tangkak dan Batu Pahat di Johor.Sementara itu, tiada gelombang haba dikesan di Sabah dan Sarawak dan semua kawasan di dua negeri itu merekodkan suhu maksimum harian kurang 35 darjah Celsius bagi tempoh sama.Tahap kuning merujuk kepada suhu maksimum harian 35 hingga 37 darjah Celsius untuk sekurang-kurangnya tiga hari berturut-turut.Status tahap jingga atau ‘heatwave’ pula ialah apabila mencatat suhu maksimum harian 38 hingga 40 darjah Celsius dan tahap merah (kecemasan) untuk suhu melebihi 40 darjah Celsius, masing-masing bagi tempoh sekurang-kurangnya tiga hari berturut-turut.Dalam pada itu, setakat 12 tengah hari ini bacaan indeks pencemaran udara (IPU) di kebanyakan kawasan di Semenanjung adalah paras sederhana dengan daerah Rompin, Pahang mencatat bacaan tertinggi iaitu 92, manakala rata-rata lokasi di Sabah dan Sarawak pula IPU pada paras baik.Bacaan IPU antara 0 hingga 50 dikategorikan paras baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas (berbahaya).MetMalaysia sebelum ini memaklumkan negara kini berada pada fasa akhir Monsun Timur Laut yang dijangka berterusan hingga pertengahan bulan ini, dengan taburan hujan agak rendah di Semenanjung terutama di negeri-negeri utara.Bagaimanapun, jabatan itu tidak menjangkakan keadaan cuaca panas luar biasa berlaku pada tahun ini.


Rosmah gagal dalam usaha gugurkan Sri Ram, batal kes rasuah RM1.25 bilion

Mahkamah Tinggi hari ini menolak permohonan Rosmah Mansor untuk membatalkan perbicaraan kes rasuah projek solar hibrid RM1.25 bilion yang dihadapinya dan menggugurkan Gopal Sri Ram sebagai ketua pendakwaan dalam kes itu.Hakim Mohamed Zaini Mazlan dalam keputusan ringkas berkata kebenaran yang diberikan oleh peguam negara ketika itu, Tommy Thomas kepada Sri Ram untuk menjalankan pendakwaan jenayah dalam kes Rosmah adalah tanpa keraguan berdasarkan Seksyen 376 (3) Kanun Prosedur Jenayah (KPJ) atas kapasitinya sebagai pendakwa raya.“Thomas telah menyatakan dengan jelas bahawa beliau, selepas melantik Sri Ram untuk mengetuai pendakwaan dalam kes 1Malaysia Development Berhad (1MDB) kemudiannya memberi kuasa kepada beliau untuk menjalankan pendakwaan kes jenayah terhadap pemohon (Rosmah).“Adalah diketahui umum bahawa Sri Ram telah menjalankan pendakwaan terhadap pemohon dari awal di Mahkamah Tinggi dan beliau (mengendalikan kes itu) bersama pasukan pendakwaan dari Jabatan Peguam Negara. Ia menafikan kepercayaan bahawa Sri Ram boleh berbuat demikian tanpa pengetahuan dan kebenaran Thomas sebagai AG ketika itu dan juga AG sekarang,” kata hakim Zaini.Hakim itu menambah beliau tegas mengatakan kebenaran itu tidak perlu dibuktikan secara bertulis.“Oleh itu saya tidak perlu melihat kesahihan fiat bertulis pertama (surat pelantikan) atau pelantikan Sri Ram yang merupakan inti pati permohonan pemohon kerana saya mendapati pelantikan beliau (Sri Ram) oleh Thomas di bawah Seksyen 376(3) Kanun Prosedur Jenayah adalah sah.“Pada pandangan saya, tiada keperluan untuk fiat bertulis pertama atau kedua dikeluarkan, ia berikutan permohonan pemohon untuk deklarasi antara lain kesahihan fiat bertulis pertama, pelantikan Sri Ram sebagai Timbalan Pendakwa Raya (TPR) dan untuk perbicaraan diisytiharkan batal mesti gagal,” kata hakim.Zaini selanjutnya berkata beliau juga menyedari hakikat bahawa responden (pihak pendakwaan) telah mengeluarkan fiat bertulis kedua dengan berhati-hati untuk meredakan aduan pemohon mengenai pelantikan Sri Ram.“Saya cenderung untuk bersetuju dengan cadangan pihak pendakwa raya, selaku pihak berkuasa yang diberi kuasa untuk melantik seseorang menjalankan sesuatu fungsi, seperti yang dinyatakan di bawah Seksyen 50 Akta Tafsiran 1948 dan 1967, pelantikan Sri Ram adalah retrospektif seperti yang dinyatakan di bawah Seksyen 50 (b) akta ini.“Oleh itu permohonan pemohon ditolak,” katanya.Rosmah, 69, isteri bekas perdana menteri Najib Razak, memfailkan dua permohonan di Mahkamah Tinggi pada 6 Mei tahun ini untuk membatalkan keseluruhan perbicaraannya, dalam usaha untuk dibebaskan daripada ketiga-tiga pertuduhan serta menggugurkan Sri Ram sebagai pendakwa utama.Rosmah memfailkan permohonan itu selepas Mahkamah Rayuan pada 8 April lepas membenarkan rayuannya untuk mendapatkan salinan surat pelantikan Sri Ram selepas pihak pendakwaan bersetuju untuk menyerahkan kepada pihak pembelaan.Beliau mengemukakan rayuan itu selepas Mahkamah Tinggi menolak permohonannya berhubung surat pelantikan Sri Ram, pada 19 Ogos tahun lepas.Sementara itu, Zaini turut menolak permohonan Rosmah untuk penangguhan prosiding sementara menunggu rayuan keputusan itu di Mahkamah Rayuan atas alasan ia tidak dianggap sebagai satu keadaan khas untuk penangguhan perbicaraan.“Penangguhan prosiding jenayah hanya akan dibenarkan dalam kes yang jarang berlaku, walaupun hakikat bahawa prosiding ini boleh dibatalkan, ia bukanlah satu keadaan yang istimewa. Atas fakta itu, saya menolak permohonan untuk penangguhan,” tambah hakim lagi.Pada prosiding hari ini, Rosmah diwakili peguam Jagjit Singh, Akberdin Abdul Kader dan Azrul Zulkifli Stork manakala timbalan pendakwa raya Ahmad Akram Gharib dan Mohamad Mustafa P. Kunyalam bertindak bagi pihak pendakwaan.Rosmah dijadual memberi keterangan apabila kes pembelaan bermula pada 5 Okt selepas Hakim Mohamed Zaini memerintah Rosmah membela diri atas tiga pertuduhan rasuah membabitkan projek tenaga solar bagi 369 sekolah di luar bandar Sarawak, pada 18 Februari 2021.


Perjanjian lantik TPM disaksikan menteri Umno-Bersatu, kata pegawai Muhyiddin

Perjanjian untuk Perdana Menteri Ismail Sabri Yaakob melantik seorang timbalan perdana menteri dari Bersatu disaksikan oleh seorang menteri dari Bersatu dan seorang menteri dari Umno, kata pegawai kepada Muhyiddin Yassin, mengesahkan tentang wujudnya perjanjian tersebut.
Marzuki Mohamad yang berkhidmat sebagai ketua setiausaha sulit ketika Muhyiddin menjadi perdana menteri berkata, sudah dipersetujui bahawa perjanjian itu tidak boleh diterbitkan.
“Ia ditandatangani oleh Muhyiddin dan perdana menteri pada 17 Ogos 2021 dan disaksikan oleh seorang menteri dari parti Bersatu dan seorang menteri dari parti Umno,” katanya dalam satu kenyataan hari ini.
“Sebagai pegawai perdana menteri ke-8 pada waktu itu, saya terlibat secara langsung dalam penyediaan perjanjian ini.”
Isu pelantikan jawatan timbalan perdana menteri timbul baru-baru ini selepas Muhyiddin yang juga pengerusi PN berkata, perkara itu dibangkitkan ketika pertemuannya dengan Ismail.
Menurut Muhyiddin, pertemuan tersebut turut membincangkan isu lantikan jawatan yang termaktub dalam perjanjian antara PN dan perdana menteri.
Menteri Komunikasi dan Multimedia Annuar Musa mengatakan tidak salah bagi Muhyiddin membangkitkan tentang perkara itu akan tetapi pelantikan timbalan perdana menteri dan anggota Kabinet adalah kuasa prerogatif perdana menteri.
Bagaimanapun penasihat ekonomi kepada perdana menteri Shahril Hamdan mengatakan tiada perjanjian antara Ismail dan Muhyiddin untuk melantik timbalan perdana menteri.
“Tiada perjanjian setahu saya. Kalau ada perjanjian kenapa sekarang baru kita dengar dakwaannya?
“Kalau ada, kenapa ada menteri-menteri kanan?” kata Shahril yang juga ketua penerangan Umno seperti dilaporkan media.
Untuk rekod, ketika masih menjadi perdana menteri, Muhyiddin melantik Ismail sebagai timbalan perdana menteri walaupun pada ketika itu terdapat menteri-menteri kanan.
Dalam kenyataannya hari ini, Marzuki berkata satu fasal dalam perjanjian ini menyebut  dokumen perjanjian tidak boleh diterbitkan atau dizahirkan dalam apa-apa bentuk.
“Ia hanya boleh disimpan untuk rujukan kedua-dua pihak,” katanya.


Pengampunan Najib ikut prosedur sedia ada, kata Zahid

Hasrat Umno mempersembahkan permohonan kepada Yang di-Pertuan Agong untuk memberi pertimbangan pengampunan kepada bekas presiden parti itu Najib Razak adalah mengikut prosedur perundangan sedia ada dan tiada desakan politik.
Presiden Umno Ahmad Zahid Hamidi berkata pihaknya mengikuti semua prosedur perundangan sedia ada sebelum membuat rayuan kepada Lembaga Pengampunan untuk memberi pertimbangan itu.
"Kami sebagai sebuah parti politik tentunya mengikut semua prosedur perundangan sedia ada dan apabila prosedur diikuti, ia terserah kepada Lembaga Pengampunan,” katanya selepas merasmikan Majlis Santunan Kasih Ramadan Negeri Kelantan 2023 di Pusat Transformasi Ilmu Bukit Tiu di Machang hari ini.
Turut hadir Menteri Luar Zambry Abd Kadir, Pengerusi Perhubungan Umno Kelantan Ahmad Jazlan Yaakub dan Pengerusi Majlis Amanah Rakyat (Mara) Asyraf Wajdi Dusuki.
Mengulas lanjut, Zahid yang juga pengerusi Barisan Nasional berkata pihaknya sudah berikhtiar untuk memperoleh tarikh bagi menghadap Yang di-Pertuan Agong.
Semalam, Perdana Menteri Anwar Ibrahim berkata isu tidak seharusnya berbangkit kerana sesiapa sahaja dibenar mengemukakan permohonan bagi memperoleh pengampunan dan semua pihak perlu mematuhi peraturan serta syarat yang ditetapkan.


Jangkitan harian catat 571 kes, 4 lagi terkorban

571 kes baru Covid-19 direkodkan semalam menjadikan jumlah keseluruhan sebanyak 5,029,908 kes.
Sebanyak 551 pesakit turut dilaporkan sembuh, menjadikan jumlah keseluruhan kes sembuh sebanyak 4,981,603.
Ketika ini, 11,431 kes aktif direkodkan di mana 10,812 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 585 (5.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 34 kes dan 15 daripadanya memerlukan bantuan alat pernafasan.
Empat kematian dicatatkan menjadikan keseluruhan korban akibat wabak itu sebanyak 36,874 orang.


Antivaksin dikena sekatan, selari Perlembagaan atau nafi hak?

Ketika sektor sosial dan ekonomi negara dibuka dan kelonggaran lebih luas diberikan bagi yang lengkap divaksinasi, timbul persoalan mengenai golongan yang tidak mahu divaksin, dan apakah sekatan yang dikenakan ke atas mereka selaras dengan hak yang termaktub dalam Perlembagaan Persekutuan.Sebagai contoh, premis perniagaan tertentu hanya boleh menerima pelanggan yang lengkap divaksinasi, malahan aktiviti seperti menonton wayang pada hujung minggu kini mesti menunjukkan sijil digital vaksinasi lengkap.Penjawat awam juga diwajibkan menerima suntikan vaksin awal bulan ini, malahan boleh berdepan tindakan tatatertib dan dipecat jika enggan.Walaupun langkah sedemikian mungkin dilabel sebagai zalim bagi sesetengah pihak, pakar undang-undang yang dihubungi MalaysiaNow berkata ia adalah hak kerajaan.Profesor di Universiti Nasional Singapura Andrew Harding, berkata Akta Pencegahan dan Pengawalan Penyakit Berjangkit 1988 atau Akta 342, yang kini digunakan untuk memerangi wabak itu, adalah sah dari segi Perlembagaan.“Perlembagaan membenarkan sekatan ke atas kebebasan peribadi mengikut undang-undang, berdasarkan Perkara 5(1),” katanya merujuk klausa yang menyatakan tiada seorang pun boleh dilucutkan nyawa atau kebebasan peribadi kecuali mengikut undang-undang.Harding, yang menjalankan penyelidikan mengenai Perlembagaan Persekutuan, turut memetik Perkara 10 (2)(b) yang menyatakan kebebasan berhimpun tertakluk kepada sekatan yang difikirkan perlu demi kepentingan keselamatan persekutuan.Sementara itu, pensyarah undang-undang di Taylor’s University Wilson Tay berkata sekatan terhadap kebebasan asasi mestilah berkadar.“Ia mesti berkait dengan objektif atau matlamat yang penting bagi mewajarkan sekatan hak yang dilindungi Perlembagaan,” katanya kepada MalaysiaNow.“Langkah-langkah yang diambil untuk mencapai objektif itu juga mesti munasabah dan wajar.”Bulan lalu, Menteri Kesihatan Khairy Jamaluddin berkata kerajaan akan “menyukarkan hidup” golongan yang enggan divaksinasi sehingga mencetuskan bantahan pihak tertentu yang mengatakan langkah tersebut bertentangan dengan Perlembagaan.Pengkritik juga berkata mereka yang enggan disuntik telah ditindas dan dinafikan hak selain turut menunjukkan beberapa laporan media yang menyatakan ahli Parlimen yang tidak mendapat vaksin tidak akan dihalang daripada memasuki Dewan Rakyat.Tay berkata persoalan sama ada amaran Khairy itu selaras Perlembagaan atau tidak adalah bergantung kepada kadar kewajaran langkah yang diambilnya.Bagi ahli Parlimen yang tidak divaksinasi dibenarkan memasuki Parlimen, Tay dan Harding berkata isu itu adalah lebih rumit daripada perbandingan tersebut.“Ahli Parlimen miliki keistimewaan Parlimen dan tidak boleh dihalang daripada menghadiri Parlimen,” kata Harding.“Dalam pengertian ini, undang-undang memang dilihat berat sebelah namun bukannya tidak sah kerana hal itu.”Sementara itu, Tay pula berkata pelaksanaan berat sebelah hanya akan berlaku jika seseorang yang enggan divaksinasi dilarang makan di restoran sebaliknya ahli Parlimen yang tidak divaksinasi dibenarkan masuk.Walaupun kadar vaksinasi Malaysia diiktiraf dan dipuji di peringkat antarabangsa, masih terdapat segelintir yang masih teragak-agak atau enggan menerima vaksin.Pada Rabu, Parlimen diberitahu kira-kira 29,000 penjawat awam masih belum menerima suntikan vaksin.Satu pilihan yang diambil beberapa negara ialah mewajibkan vaksinasi.Setakat ini, tiga negara telah mengambil pilihan tersebut: Indonesia, Micronesia dan Turkmenistan.Fabruari lalu, Indonesia mengumumkan mereka yang enggan divaksinasi boleh dinafikan bantuan sosial, perkhidmatan awam atau dikenakan denda.Sementara itu, Micronesia dan Turkmenistan pula mewajibkan penduduk dewasa mengambil vaksin.Satu lagi pendekatan adalah mewajibkan vaksinasi terhadap petugas dalam sektor kesihatan seperti yang diputuskan kerajaan Britain baru-baru ini.Bagaiamanapun, Harding berkata mewajibkan vaksinasi tidak akan menyelesaikan apa-apa.“Individu mempunyai hak untuk tidak diberi vaksin,” katanya.“Manakala masyarakat pula mempunyai hak untuk melindungi diri mereka dengan mengenakan sekatan ke golongan itu.“Kita miliki hak untuk buat keputusan, namun keputusan yang kita ambil juga ada akibatnya.”


Penduduk Kampung Baru sudah lali dengan janji calon pilihan raya

Ketika kempen Pilihan Raya Umum ke-15 (PRU15) semakin hangat, dua calon kerusi Parlimen Titiwangsa dari Barisan Nasional (BN) dan Pakatan Harapan (PH) menyerang antara satu sama lain berhubung satu kawasan panas di Kampung Baru.
Namun di sebalik tuduh-menuduh antara calon yang pernah mewakili Titiwangsa, Johari Abdul Ghani dan pencabarnya Khalid Samad, penduduk Kampung Baru sudah lali dengan polemik yang seakan tiada kesudahan.
Bercakap kepada MalaysiaNow, Naib Yang di-Pertua Lembaga Pentadbiran Penempatan Pertanian Melayu, Samsuri Suradi berkata, kerajaan sudah berhasrat untuk membangunkan Kampung Baru sejak 1975 lagi.
Namun setelah 45 tahun, usaha itu gagal.
"Dalam proses itu kita nampak ramai menteri nak bangunkan Kampung Baru secara total. Itu semua gagal.
"Menteri tak tahu isu. Pembangunan Kampung Baru tidak boleh disamakan dengan pembangunan Wilayah Pembangunan Iskandar atau Putrajaya. Itu tanah kerajaan tetapi ini tanah kami," katanya kepada MalaysiaNow.
Kampung Baru yang terkenal dengan bubur lambuk dan bazar Ramadan itu turut menjadi tarikan pelancong yang ingin merasai suasana desa di tengah bandar.
Ia mempunyai sejarah panjang yang boleh dijejaki sehingga 1899.
Pada 2019, media melaporkan kampung itu diintai broker hartanah yang mahu membangunkan tanah tersebut.
Kampung Baru sudah menyaksikan beberapa projek pembangunan, antaranya kondominium Uda Legasi, Tamu Hotel dan terkini, MRT Jalan Raja Uda.
Menurut Samsuri, pelbagai pelan dilancarkan untuk Kampung Baru yang menelan jutaan ringgit tetapi tidak pernah mengambil kira kehendak penduduk.
Antaranya, laluan berbasikal yang kelihatan cantik namun tidak mengambil kira laluan air bawah tanah.
Ini mengakibatkan masalah banjir tidak selesai.
"Sebab mereka berlagak pandailah pelan-pelan ini gagal, dari Raja Nong Chik, kepada Khalid Samad, sehinggalah Annuar Musa dan Shahidan Kassim," katanya merujuk kepada pemimpin-pemimpin yang pernah memegang Kementerian Wilayah Persekutuan.

Khalid yang sebelum ini menteri Wilayah Persekutuan berharap dapat menggunakan rekodnya semasa PH mentadbir negara untuk memenangi hati pengundi Titiwangsa.
Namun kenyataannya berhubung nilai tanah mengguris hati penduduk dan mungkin menghantui kempennya di Kampung Baru.
Penyandang kerusi Parlimen Shah Alam itu menuduh Johari tidak bersuara ketika kerajaan merampas tanah penduduk Kampung Baru.
Johari pula berkata Khalid tidak berjaya menyelesaikan masalah penduduk ketika berkuasa.
Semasa pentadbiran Khalid, kerajaan menawarkan RM1,000 untuk setiap kaki persegi, namun menurut penduduk ia masih rendah.
Penduduk di Kampung Sungai Baru berhampiran Kampung Baru turut menyatakan rasa tidak puas hati berkenaan tawaran nilai oleh kerajaan.
Yusuf Sukaruman yang merupakan pewaris tanah di kampung berkenaan berkata nilai tanah itu menjadi mainan politik.
"Nilainya tidak berpatutan. Kami sudah berbincang penilai swasta yang dilantik tetapi Pejabat Tanah dan Galian tak berminat dengan nilai itu. Itu yang kami bantah sampai sekarang," katanya.
Seorang penduduk Syed Putra Syed Abdul Rahman berkata, dia mahu menteri wilayah dan datuk bandar yang bakal dilantik adalah mereka yang berasal dari Wilayah Persekutuan, dan bukannya orang luar.
"Kita minta menteri itu berjiwa tempatan yang tahu masalah Kuala Lumpur. Ini lantik menteri dari luar," katanya merujuk kepada beberapa menteri wilayah sebelum ini yang tidak berasal dari Kuala Lumpur.
Samsuri memberitahu, di kampung itu hanya Umno dan PAS yang mempunyai keberadaan dan kuat.
Parti-parti lain yang jika ingin menambat hati penduduk perlu memahami kehendak mereka.
"Jangan buang masa macam Khalid. Kena menang 'heart and mind of the people' dan bukan sekadar datang pacak (bendera).
"Pastikan perjuangan kamu bukan sehari sahaja," katanya.


Kerajaan mulakan perancangan pisahkan fungsi peguam negara dan pendakwa raya

Kerajaan memulakan perancangan ke arah memisahkan fungsi peguam negara dan pendakwa raya bagi menjamin aspek keadilan dan memenuhi prinsip keluhuran undang-undang serta mengelakkan berlakunya percanggahan kepentingan.Menteri di Jabatan Perdana Menteri (Parlimen dan Undang-undang) Takiyuddin Hassan dalam kenyataan hari ini berkata perkara itu akan ditambah baik melalui kajian perbandingan dengan negara lain, namun dengan kesesuaian sistem perundangan Malaysia.Menurutnya kerajaan yang sentiasa terbuka dan bersedia mengambil langkah memelihara integriti serta kepercayaan awam terhadap badan perundangan termasuk Jabatan Peguam Negara dan seumpamanya.“Kerajaan juga tiada halangan mempertimbangkan langkah mewujudkan Suruhanjaya Siasatan Diraja (RCI) sekiranya ada keperluan berdasarkan fakta, undang-undang dan juga langkah-langkah pihak tertentu yang boleh menimbulkan persoalan integriti dan keyakinan terhadap badan perundangan yang sepatutnya bertindak sebagai penasihat kepada kerajaan dalam aspek perundangan serta penjaga kepada keadilan jenayah,” katanya.Terdahulu, Timbalan Yang Dipertua Dewan Rakyat Azalina Othman Said dalam kenyataan melalui laman Facebooknya mencadangkan supaya ditubuhkan satu RCI pembaharuan Jabatan Peguam Negara, yang perlu melibatkan pakar-pakar perlembagaan.Cadangan itu dikemukakan kerana beliau berpendapat perkembangan semasa menjejaskan kepercayaan masyarakat awam terhadap Jabatan Peguam Negara, dan jika tidak ditangani, secara tidak langsung ia akan menyumbang kepada kebuntuan politik, di samping menghalang usaha kerajaan membina keyakinan serta sokongan orang ramai bagi melawan pandemik Covid-19 dan memulihkan ekonomi.


Ukraine atur kapal untuk sambung aktiviti eksport bijirin

Ukraine pada Ahad memulakan usaha untuk mengeksport bijirin ke luar negara dengan mengatur konvoi kapal di pelabuhan Odesa, Chornomorsk, dan Yuzhne, lapor Agensi Anadolu (AA) menurut Lembaga Pelabuhan Laut negara itu.
Persiapan sedang dilakukan agar tiga pelabuhan itu kembali beroperasi seperti dalam perjanjian yang ditandatangani pada Jumaat di Istanbul bagi menyambung semula eksport bijirin dan produk makanan Ukraine, menurut pihak berkuasa dalam satu kenyataan.
Setiap kapal yang berhasrat menyertai konvoi terbabit perlu mengemukakan permohonan, dan ketibaan dan pelepasan mereka di pelabuhan akan dibantu kapal pengiring.
Ukraine adalah pengeksport gandum kelima terbesar dunia, menurut Pertubuhan Makanan dan Pertanian Pertubuhan Bangsa-Bangsa Bersatu (PBB).
Pegawai PBB pada Jun memberi amaran tentang krisis makanan dunia akibat operasi ketenteraan Rusia ke atas Ukraine sejak 24 Februari, sambil berkata ia menimbulkan ancaman kebuluran, ketidakstabilan dan penghijrahan besar-besaran di seluruh dunia ketika Moscow bertindak menyekat pelabuhan Laut Hitam itu.
Ukraine dan Rusia pada Jumaat memeterai perjanjian menyambung semula bekalan bijirin Ukraine menerusi pelabuhan Laut Hitam, manakala Turkiye dan PBB bertindak sebagai perantara.
Di bawah perjanjian itu, pusat penyelarasan telah ditubuhkan untuk melakukan pemeriksaan bersama di pintu masuk dan keluar pelabuhan serta memastikan keselamatan di laluan kapal-kapal.
Dipuji di peringkat antarabangsa kerana memainkan peranan sebagai perantara, Turkiye berkoordinasi dengan Moscow dan Kyiv untuk membuka koridor di bandar pelabuhan Odesa bagi menyambung semula bekalan bijirin global yang telah lama terhenti akibat krisis itu.


Lebih 7 juta terima vaksin setakat semalam

Sejak pelaksanaannya hingga semalam, Program Imunisasi Covid-19 Kebangsaan menyaksikan 7,039,072 dos vaksin diberikan kepada penduduk di negara ini, kata Menteri Kesihatan Dr Adham Baba.Beliau berkata jumlah itu merangkumi 5,072,714 penerima dos pertama dan 1,966,358 individu menerima suntikan dos kedua vaksin.“Sebanyak 215,968 suntikan vaksin Covid-19 diberikan semalam,” katanya dalam hantaran Twitter beliau hari ini.Adham berkata daripada jumlah suntikan vaksin yang diberikan semalam, 148, 380 merupakan dos pertama manakala 67,588 adalah suntikan dos kedua, pelengkap vaksinasi.Beliau berkata lima negeri yang mencatatkan penerimaan dua dos vaksin tertinggi ialah Selangor dengan 262,635, diikuti Sarawak (202,741), Johor (201,340), Perak (181,545) dan Kuala Lumpur (170,594).


KKM perjelas kenapa jarum suntikan vaksin berbeza warna

Penggunaan dua jenis jarum suntikan yang berbeza adalah  mengikut keperluan ketika prosedur suntikan, termasuk proses vaksinasi, menurut Kementerian Kesihatan (KKM).KKM menjelaskan bahawa untuk prosedur menyedut cecair dari botol, ia memerlukan jarum lebih besar berwarna biru untuk memastikan pengambilan adalah lancar.“Perbezaan warna jarum bermakna saiz lubang berbeza. Jarum yang digunakan untuk menyedut dari botol adalah lebih besar (biru) untuk memastikan kelancaran.“Manakala jarum bersaiz lebih kecil (merah atau jingga) adalah untuk inokulasi bagi mengurangkan rasa sakit dan lebam,” menurut KKM dalam kenyataan hari ini.Di samping itu, KKM juga menekankan bahawa jarum yang berbeza diperlukan untuk mencegah pencemaran silang antara pesakit.“Yang penting, vaksin yang diambil dari botol dan diberikan kepada pesakit tidak berubah,” menurut kenyataan itu.Semalam, Perdana Menteri Muhyiddin Yassin menjadi individu pertama menerima suntikan vaksin Pfizer-BioNTech sekali gus menandakan bermulanya Program Imunisasi Covid-19 Kebangsaan.Penggunaan dua jenis jarum berbeza yang ditukar daripada biru ke jingga ketika pemberian vaksin Covid-19 kepada perdana menteri menjadi perbahasan di media sosial hingga ada pihak mengatakan beliau tidak disuntik vaksin sebaliknya cecair lain.


‘Boleh cuba sokong Umno tapi tak sokong Zahid’, kata ahli MT

Timbalan Menteri Komunikasi dan Multimedia Zahidi Zainul Abidin membidas gesaan presiden Umno, Ahmad Zahid Hamidi untuk menyokong Perikatan Nasional (PN) tetapi tidak menyokong Perdana Menteri Muhyiddin Yassin.Katanya, gesaan bekas timbalan perdana menteri itu disifatkan tidak praktikal dengan situasi politik negara.“Kalau kita bersama dengan Parti Pribumi Bersatu Malaysia (Bersatu) tapi tak sokong presiden Bersatu, itu tidak praktikal. Kita sokong PAS tapi tak sokong Haji Hadi.. tak praktikal.“Tapi kalau nak cuba dalam Umno boleh. Kita sokong Umno tapi tak sokong presiden Umno,” kata ahli Majlis Tertinggi Umno itu pada satu sidang media hari ini selepas menerima memorandum daripada beberapa wakil pertubuhan bukan kerajaan.Mereka menyerahkan memorandum meminta Muhyiddin mengekalkan kedudukan sebagai perdana menteri.MT Umno akan bermesyuarat petang ini bagi membincangkan isu terkini negara.Zahid yang berhadapan pelbagai tuduhan di mahkamah sebelum ini mempertahankan pendiriannya mendesak Muhyiddin berundur namun pada masa sama, katanya Umno tetap akan menyokong PN.Beliau antara ahli parlimen Barisan Nasional (BN) yang tidak menyokong Muhyiddin, selain bekas perdana menteri Najib Razak dan ahli Parlimen Gua Musang Tengku Razaleigh Hamzah.Menurut Zahidi, kementeriannya juga memberi amaran kepada pihak-pihak tidak bertanggungjawab yang menyebarkan fitnah terhadap pihak istana dan pemimpin negara.“Saya ada bukti, termasuk ahli-ahli Parlimen mengeluarkan dokumen-dokumen palsu istana. Kita dah semak, dokumen itu tak betul.“Kita boleh ambil tindakan di bawah Akta Komunikasi dan Multimedia,” katanya.Zahidi turut menyelar tindakan ahli-ahli pembangkang yang mengadakan demonstrasi semalam yang didakwa mengalihkan perhatian negara daripada peperangan melawan Covid-19.Dalam pada itu, Zahidi yang juga ahli Parlimen Padang Besar berkata, Muhyiddin masih mendapat sokongan majoriti ahli-ahli Parlimen.“Kita hantar 40 tandatangan menyokong Muhyiddin, dan kita sedang runding lagi tiga (PKR) untuk sokong kerajaan PN.“Kita sedang bincang kalau boleh presiden Umno pun sokonglah sebab kerajaan ini kerajaan bersama yang mana Umno dapat jawatan timbalan perdana menteri,” kata Zahidi.


Azmin Ali mohon batal saman 10 pengundi Parlimen Gombak

Mohamed Azmin Ali hari ini memfailkan permohonan untuk membatalkan saman yang dikemukakan 10 pengundi berdaftar kawasan Parlimen Gombak terhadapnya atas dakwaan menipu dan melanggar kewajiban fidusiari sebagai ahli Parlimen kawasan itu.Azmin memfailkan permohonan itu menerusi Tetuan Zharif Nizamuddin atas alasan saman tersebut tidak mendedahkan kausa tindakan yang munasabah sebaliknya mengaibkan, bersifat remeh, menyusahkan atau membawa kepada suatu penyalahgunaan proses mahkamah serta bertentangan atau ultra vires dengan Perlembagaan Persekutuan.Permohonan itu dibuat atas alasan tuntutan saman berkenaan bertujuan melanggar hak asasi defendan iaitu kebebasan berpersatuan seperti yang diperuntukkan di bawah Perkara 10 Fasal (1) (c) Perlembagaan Persekutuan yang mana mahkamah tidak harus memberikan bantuan atau pertolongan kepada apa-apa tuntutan yang secara jelas dan terang-terangan melanggar perlembagaan tersebut.Peguam Nizamuddin Hamid yang mewakili Azmin ketika dihubungi pemberita berkata mahkamah mengarahkan anak guamnya memfailkan afidavit sokongan sebelum atau pada 24 Mac ini.“Mahkamah juga menetapkan tarikh sama (24 Mac) untuk pengurusan kes selanjutnya,” katanya selepas pengurusan kes menerusi dalam talian (e-review) di hadapan Timbalan Pendaftar Mahkamah Tinggi Maslinda Selamat hari ini.Kesemua 10 pengundi berdaftar di kawasan Parlimen Gombak itu telah memfailkan saman tersebut pada 27 November lepas terhadap Azmin atas dakwaan menipu dan melanggar kewajiban fidusiari menerusi ‘Langkah Sheraton’ yang menyebabkan kerajaan Pakatan Harapan tumbang pada Februari tahun lepas.Pernyataan tuntutan mereka menyebut kesemua plaintif, berusia lingkungan 36 dan 64 tahun, memohon antara lain pengisytiharan bahawa Azmin selaku ahli Parlimen Gombak, telah melanggar kewajiban fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.Pengundi itu mendakwa dengan memungkiri representasi berkenaan, defendan telah melanggar hak perlembagaan, terutamanya prinsip demokrasi berparlimen dan demokrasi perwakilan yang membentuk sebahagian struktur asas perlembagaan.Oleh itu, kesemua plaintif memohon deklarasi bahawa defendan telah melanggar kewajiban fidusiarinya dan tugas-tugas yang terhutang kepada plaintif selain melakukan penipuan terhadap mereka serta menuntut ganti rugi keterlaluan dan teladan, kos dan perintah lain yang difikirkan wajar oleh mahkamah.


Umno kerah jentera, siap sedia hadapi PRN Melaka

Jentera Umno di setiap peringkat hari ini diarahkan untuk melakukan persiapan rapi menghadapi Pilihan Raya Negeri Melaka yang bakal diadakan berikutan pembubaran Dewan Undangan Negeri (DUN) pada 4 Oktober.Setiusaha Agung Umno Ahmad Maslan berkata persiapan tersebut mesti dijalankan dengan menuruti prosedur operasi standard (SOP) yang bakal ditetapkan Suruhanjaya Pilihan Raya (SPR).Dalam pada itu, Ahmad turut mengesahkan pengguguran keahlian dua ahlinya yang yang menarik sokongan terhadap Ketua Menteri Melaka Sulaiman Md Ali sekali gus menjadi pencetus pembubaran DUN negeri itu.“Majlis Kerja tertinggi Umno juga mengesahkan pengguguran keahlian Umno terhadap Idris Haron dan Nor Azman Hassan yang sebelum itu adalah ahli di Bahagian Tangga Batu, Melaka,” katanya dalam satu kenyataan malam tadi.Pengumuman pembubaran DUN Melaka yang berkuat kuasa 4 Oktober dimaklumkan Yang di-Pertua DUN Ab Rauf Yusoh.Beliau memaklumkan keputusan tersebut dibuat oleh Yang di-Pertua Negeri Mohd Ali Rustam selepas dimohon oleh Sulaiman.Ia adalah susulan penarikan sokongan Idris bersama tiga lagi ahli Dewan Undangan Negeri (Adun) mengumumkan menarik sokongan terhadap kerajaan negeri pimpinan Sulaiman.Tiga Adun terbabit adalah Nor Azman Hassan (BN-Pantai Kundor), Noor Effandi Ahmad (Bersatu-Telok Mas) dan Norhizam Hassan Baktee (Bebas-Pengkalan Batu).


Surat kepada Agong dihantar selepas PKR gagal kumpul sokongan ahli Parlimen untuk Anwar

Rancangan pemimpin PKR untuk mengangkat ketua mereka, Anwar Ibrahim sebagai calon perdana menteri kepada Yang di-Pertuan Agong terpaksa dibatalkan selepas gagal menunjukkan blok pembangkang memiliki sokongan majoriti ahli Parlimen, MalaysiaNow difahamkan.Seorang pemimpin kanan PKR berkata dengan syarat tidak dinamakan, sebaliknya dipersetujui mereka hanya akan memberi tumpuan kepada ahli Parlimen yang menentang Perdana Menteri Muhyiddin Yassin.“Memanglah ahli Parlimen pembangkang tak akan sokong perdana menteri yang memerintah. Perkara sedemikian dah memang terang.“Tetapi kami berpandangan sesuatu perlu dilakukan cepat untuk menyokong surat Umno kepada Tuanku.“Mereka sedar bahawa selagi mereka tidak memiliki nama untuk calon perdana menteri, tidak ada apa yang berubah dalam konteks persefahaman untuk menggulingkan kerajaan sekarang,” kata ahli politik PKR yang juga merupakan pemegang jawatan dalam parti.Difahamkan PH dan beberapa ahli Parlimen lain mendakwa berjaya mengumpulkan 100 nama berserta 13 nama yang didakwa Presiden Umno Ahmad Zahid Hamidi sudah diserahkan kepada Agong.Walaupun pembangkang di luar gabungan PH menuntut peletakan jawatan Muhyiddin, mereka bagaimanapun menentang percubaan untuk menamakan Anwar sebagai perdana menteri di mana ia merupakan matlamat utama rancangan Zahid dan bekas perdana menteri Najib Razak sejak tahun lalu.“Sehingga sekarang, calon perdana menteri belum dinamakan kerana penentangan hebat ahli-ahli Parlimen yang boleh menjadi kingmaker,” kata sumber dalaman PKR tersebut.Minggu lalu, sebuah surat Zahid kepada Agong menyenaraikan 14 ahli Parlimen dari Umno yang menarik sokongan terhadap kepimpinan Muhyiddin.Namun, satu sumber dalaman kumpulan tersebut berkata mereka tidak bersedia untuk bekerjasama dengan Anwar atau DAP bagi menubuhkan kerajaan baru.